(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϞΖ΄

Δευτέρα 16 Απριλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, στις 11 Απριλίου 2018 ποινική δικογραφία που αφορά τον πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων, Χαράλαμπο Αθανασίου και τον πρώην Υπουργό Υγείας Μαυρουδή Βορίδη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Οικονομικών:
 i. με θέμα: «Αδιαφάνεια στις τοποθετήσεις προϊσταμένων στο ΣΔΟΕ», σελ.
 ii. με θέμα: «Μεταφορικό ισοδύναμο και εξαίρεση της Καρπάθου», σελ.
 iii. με θέμα: «Ανησυχητικές εξελίξεις σχετικά με την πώληση της ΑΕΕΓΑ «Η Εθνική»», σελ.
 β) Προς τον Υπουργό Παιδείας, Έρευνας και Θρησκευμάτων:
 i. με θέμα «ανεξέλεγκτη η βία και η ανομία στα τριτοβάθμια ιδρύματα», σελ.
 ii. με θέμα: «Αδυναμία καταβολής μισθοδοσίας του Έκτακτου Εκπαιδευτικού Προσωπικού καθώς και προμηθευτών του ΤΕΙ Κρήτης εξαιτίας της μη έγκρισης της 2ης τροποποίησης του Προϋπολογισμού του ΤΕΙ Κρήτης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 α) Οι Υπουργοί Υποδομών και Μεταφορών, Επικρατείας, Εσωτερικών, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας καθώς και οι Αναπληρωτές Υπουργοί Οικονομίας και Ανάπτυξης και Οικονομικών κατέθεσαν στις 3-4-2018 σχέδιο νόμου: «Σύσταση φορέα αναπλάσεων της πόλης των Αθηνών», σελ.
 β) Οι Υπουργοί Οικονομικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνίων και Ενημέρωσης, Εθνικής Άμυνας, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Διοικητικής Ανασυγκρότησης, Περιβάλλοντος και Ενέργειας, Υποδομών και Μεταφορών, Αγροτικής Ανάπτυξης και Τροφίμων, οι Αναπληρωτές Υπουργοί Οικονομικών και Περιβάλλοντος και Ενέργειας, καθώς και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών, κατέθεσαν στις 11-4-2018 σχέδιο νόμου: «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις», σελ.
2. Κατάθεση πρότασης νόμου:Ο Πρόεδρος της Κοινοβουλευτικής Ομάδας του Λαϊκού Συνδέσμου-Χρυσή Αυγή και οι Βουλευτές του κόμματός του κατέθεσαν στις 3-4-2018 πρόταση νόμου: « Άμυνα εντός Οικιακού Ασύλου», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΩΡΓΙΑΔΗΣ Μ. , σελ.
ΚΡΕΜΑΣΤΙΝΟΣ Δ. , σελ.
ΛΟΒΕΡΔΟΣ Α. , σελ.

Β. Επί των επικαίρων ερωτήσεων:
ΓΑΒΡΟΓΛΟΥ Κ. , σελ.
ΚΑΤΣΑΦΑΔΟΣ Κ. , σελ.
ΚΕΡΑΜΕΩΣ Ν. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΣΥΝΤΥΧΑΚΗΣ Ε. , σελ.
ΤΣΑΚΑΛΩΤΟΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϞΖ΄

Δευτέρα 16 Απριλίου 2018

Αθήνα, σήμερα στις 16 Απριλίου 2018, ημέρα Δευτέρα και ώρα 18.06΄, συνήλθε στην Αίθουσα της Γερουσίας του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Χρόνια πολλά σε όλους, μιας και είναι η πρώτη συνεδρίαση μετά το Πάσχα.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-4-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞΣΤ΄ συνεδριάσεώς του, της Δευτέρας 2 Απριλίου 2018, σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 11 Απριλίου 2018 ποινική δικογραφία που αφορά τον πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Χαράλαμπο Αθανασίου και τον πρώην Υπουργό Υγείας κ. Μαυρουδή Βορίδη.

Κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν πέντε επίκαιρες ερωτήσεις. Τρεις εξ αυτών αφορούν τον Υπουργό Οικονομικών κ. Τσακαλώτο.

Πρώτη θα συζητηθεί η έβδομη με αριθμό 1398/26-3-2018 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Οικονομικών, με θέμα: «Αδιαφάνεια στις τοποθετήσεις προϊσταμένων στο ΣΔΟΕ».

Κύριε συνάδελφε, έχετε τον λόγο για δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ, κύριε Πρόεδρε.

Επιτρέψτε μου, όμως, ευρισκόμενος στη Βουλή να εκφράσω την οδύνη μου για τον άδικο χαμό ενός νέου ανθρώπου, του σμήναρχου Μπαλταδώρου, ο οποίος ήταν ο τελευταίος ήρωας, το τελευταίο θύμα αυτού του ακήρυχτου πολέμου ο οποίος έχει ξεσπάσει στο Αιγαίο. Πρόκειται για έναν άνθρωπο ο οποίος άφησε πίσω του δύο παιδιά. Ας ελπίσουμε να είναι ο τελευταίος ήρωας ο οποίος θα πέσει υπερασπιζόμενος τα σύνορά μας, τις αρχές, τις αξίες μας, υπερασπιζόμενος την πατρίδα μας.

Για να μπορέσουμε όμως να έχουμε ισχυρές ένοπλες δυνάμεις, κύριε Πρόεδρε και κύριε Υπουργέ, οφείλουμε να έχουμε και ένα ισχυρό οικονομικά κράτος, όχι μόνο για να έχουμε ισχυρές ένοπλες δυνάμεις, όπως σας είπα στην αρχή, αλλά και για τους κανόνες δικαίου οι οποίοι θα πρέπει να διέπουν την κοινωνία.

Ένας τρόπος, φυσικά, για να μπορέσουμε να ενισχύσουμε την οικονομία μας είναι η καταπολέμηση της φοροδιαφυγής, η καταπολέμηση του μαύρου χρήματος, η καταπολέμηση του λαθρεμπορίου.

Αφορμή, λοιπόν, της ερώτησής μου αποτέλεσε ο τρόπος με τον οποίο επιλέξατε στις 4 Δεκεμβρίου να κάνετε τις τοποθετήσεις των νέων προϊσταμένων και των νέων διευθυντών του ΣΔΟΕ. Κατέθεσα μια ερώτηση την οποία δεν μου απαντήσατε, κύριε Υπουργέ, για να δούμε με ποια κριτήρια, ποιους όρους, με ποια αξιολόγηση έγιναν οι τοποθετήσεις των νέων διευθυντών και των νέων προϊσταμένων και για ποιον λόγο δεν εφαρμόστηκε η εγκύκλιος της δικής σας Υπουργού, της κ. Γεροβασίλη.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Τον λόγο έχει ο κύριος Υπουργός για να απαντήσει. Θα σας απαντήσει καθισμένος, διότι έχει ένα θέμα υγείας, κάποιο πρόβλημα με το πόδι του. Θα τον συγχωρέσετε, λοιπόν, που θα σας απαντάει καθιστός.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Με τις διατάξεις του άρθρου 18 του ν.4492/2017 καθορίζεται η διαδικασία των μεταβατικών τοποθετήσεων προϊσταμένων στις νέες οργανωτικές δομές.

Με αυτές τις διατάξεις τοποθετήθηκαν οι προϊστάμενοι στις οργανικές μονάδες του ΣΔΟΕ. Το άρθρο αυτό αποτελεί μία γνήσια μεταβατική διάταξη, αντίθετα με ρυθμίσεις προηγούμενων συστημάτων επιλογής οι οποίες στηρίζονταν στην αρχή «ουδέν μονιμότερο του προσωρινού.

Εμείς έχουμε σκοπό να εφαρμόσουμε τον νόμο με ουσιαστικές διαδικασίες επιλογής για θέσεις ευθύνης αντίθετα με το παλιό σύστημα, όπου εφαρμόζονταν για μία δεκαετία μόνο οι μεταβατικές διατάξεις και ποτέ δεν γινόταν ουσιαστική αξιολόγηση.

Συγκεκριμένα, στο ΣΔΟΕ η θητεία των προϊσταμένων που είχαν τοποθετηθεί το 2014 έληγε τον Δεκέμβριο του 2015. Μετά τη λήξη της θητείας τους οι προϊστάμενοι συνέχισαν επί της ουσίας να ασκούν τα καθήκοντά τους. Ωστόσο, με δεδομένο ότι η θητεία τους έχει ήδη λήξει, δεν προέκυπτε υποχρέωση επανατοποθέτησής τους σύμφωνα με τις μεταβατικές διατάξεις του ν.4492. Προφανώς οι υπάλληλοι που μεταβατικά τοποθετήθηκαν ως προϊστάμενοι του ΣΔΟΕ πληρούν τις προϋποθέσεις τόσο του άρθρου 84 του Υπαλληλικού Κώδικα όσο και αυτές του Οργανισμού του Υπουργείου Οικονομικών.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό και για την οικονομία στον χρόνο.

Κύριε Κατσαφάδο, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Με προβλημάτισε η πάρα πολύ σύντομη απάντησή σας, κύριε Υπουργέ. Και γιατί το λέω αυτό; Ήρθαν οι υπάλληλοι του ΣΔΟΕ και απευθύνθηκαν όχι μόνο σε εμένα, αλλά και σε άλλους συναδέλφους Βουλευτές, υποθέτω, για όλη αυτή τη διαδικασία η οποία ακολουθήθηκε.

Εδώ είναι η απόφασή σας, την οποία θέλω να καταθέσω στα Πρακτικά, όπως επίσης εδώ είναι και η ανακοίνωση της Πανελλήνιας Ομοσπονδίας των Υπαλλήλων, την οποία καταθέτω επίσης.

(Στο σημείο αυτό ο Βουλευτής της Νέας Δημοκρατίας κ. Κωνσταντίνος Κατσαφάδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε κάτι, κύριε Υπουργέ; Ενώ έχετε αναδειχθεί πρωταθλητής στην επιβολή φόρων, δυστυχώς αυτή η Κυβέρνηση παρουσιάζεται ως ουραγός στην αντιμετώπιση του μαύρου χρήματος και της καταπολέμησης, αν θέλετε, των αδιαφανών διαδικασιών των οικονομικών.

Εγώ δεν θα σταθώ στις δηλώσεις τις οποίες είχατε κάνει, όταν αναλάβατε την Κυβέρνηση το 2015, ότι μέσα σε έξι μήνες θα μπορέσετε να βρείτε 3 δισεκατομμύρια ευρώ από το μαύρο χρήμα. Δεν θα σταθώ στους πομπώδεις λόγους σας και για την λίστα Λαγκάρντ και για την λίστα Μπόργιανς, όπου τα αποτελέσματά τους είναι πενιχρά. Θα σταθώ στις είκοσι πέντε χιλιάδες υποθέσεις που, δυστυχώς, εδώ και τρία χρόνια -και αντιμετωπίζουν κίνδυνο παραγραφής μετά το πέρας της πενταετίας, όπως αποφάσισε το Συμβούλιο της Επικρατείας- δεν έχουν μεταφερθεί από το ΣΔΟΕ στην ΑΑΔΕ.

Αυτά είναι χρήματα τα οποία θα μπορούσαν να αποδοθούν στον δημόσιο κορβανά και θα μπορούσε να οδηγηθεί και σε μία αποφορολόγηση η ελληνική κοινωνία, η οποία πραγματικά στενάζει με την επιβολή όλων αυτών των φόρων.

Σας ρώτησα να μου πείτε με ποια κριτήρια, γιατί πραγματικά μου κάνει πολύ μεγάλη εντύπωση και θέλω να μιλήσουμε με παραδείγματα για τις τοποθετήσεις τις οποίες κάνετε. Και επειδή δεν θα έχω δικαίωμα να απαντήσω μετά την απάντηση την οποία θα μου δώσετε, θα ήθελα να μου δώσετε συγκεκριμένες απαντήσεις.

Τοποθετήσατε διευθυντή τεχνικών υπηρεσιών έναν απόφοιτο της Σχολής Εμποροπλοιάρχων. Επίσης, τοποθετήσατε προϊσταμένους τμημάτων με β΄ βαθμό και τοποθετήσατε υποδιευθυντές με πολύ λίγα χρόνια υπηρεσίας, την ίδια ώρα που παράνομα αποκλείστηκαν υπηρετούντες προϊστάμενοι με άριστο υπηρεσιακό φάκελο, χωρίς πειθαρχικά παραπτώματα, πτυχιούχοι πανεπιστήμιων, με πρόσθετα προσόντα και μόρια. Τοποθετήσατε προϊστάμενο τμήματος απόφοιτο Γεωργικής Σχολής Μηχανημάτων.

Πραγματικά μου κάνει πολύ μεγάλη εντύπωση με ποια κριτήρια γίνεται και πώς όλοι αυτοί μπορούν να σταθούν στο επαγγελματικό ύψος, το οποίο πρέπει να έχουν όλοι αυτοί οι οποίοι αναλαμβάνουν τέτοιες θέσεις ευθύνης για την καταπολέμηση της φοροδιαφυγής και του μαύρου χρήματος.

Ξέρετε κάτι, κύριε Υπουργέ; Όλοι κρινόμαστε. Κι εμείς κρινόμαστε και κριθήκαμε κατά το παρελθόν και για τα όποια λάθη κάναμε. Και εσείς θα κριθείτε. Είναι πραγματικά, όμως, πολύ μεγάλη αμαρτία, είναι πραγματικά άδικο σε μία κοινωνία η οποία στενάζει, οι νέοι άνθρωποι οι οποίοι φεύγουν και μεταναστεύουν στο εξωτερικό για μία καλύτερη μοίρα, ο ελεύθερος επαγγελματίας και ο νέος άνθρωπος ο οποίος προσπαθεί να ανοίξει μία επιχείρηση και δυστυχώς δεν μπορεί να ανταποκριθεί, με όλη αυτή την υπερφορολόγηση, να μην μπορούν να βρουν δίκιο.

Κανόνας δικαίου, όπως σας είπα, είναι να μπορέσουμε να βρούμε όλους αυτούς οι οποίοι φοροδιαφεύγουν, όλους αυτούς οι οποίοι με την κακή πρακτική την οποία εφαρμόζουν κάνουν όλους εμάς να πληρώνουμε τις απάτες τους, τις κλοπές τους. Και αντί για τα λεφτά τα οποία έπρεπε να αποδοθούν από τους υπεύθυνους στον δημόσιο κορβανά, δυστυχώς μπορούν να ξεφεύγουν και την πληρώνουν όσοι την πληρώνουν άδικα.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Κατσαφάδο.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε συνάδελφε, με εκπλήσσει που θέτετε το θέμα, όπως το θέτετε. Σας καλωσορίζω στη μάχη κατά της φοροδιαφυγής. Όμως, σας θυμίζω ότι για τα δέκα χρόνια πριν από την κρίση η Ελλάδα είχε έξι ποσοστιαίες μονάδες λιγότερο φόρο από ό,τι είχε η Ευρωπαϊκή Ένωση. Από πού προέκυψε αυτό; Δεν προέκυψε από τη φοροδιαφυγή;

Θέλετε να πείτε, δηλαδή, ότι τα δέκα χρόνια πριν από την κρίση το δικό σας κόμμα ή το ΠΑΣΟΚ πάλευε κάθε ημέρα για τη φοροδιαφυγή; Νόμιμη φοροδιαφυγή είχαμε. Έτσι φτιάξατε το κοινωνικό σας μπλοκ δυνάμεων, κλείνοντας το μάτι στους ανθρώπους ότι δεν χρειάζεται να πληρώσουν. Και έρχεστε τώρα και μου λέτε ότι εμείς δεν ενδιαφερόμαστε για τη φοροδιαφυγή;

Από την αρχή του 2017 μέχρι τον Φεβρουάριο του 2018 το ΣΔΟΕ, για το οποίο μιλάμε, έχει κάνει πάνω από οκτακόσιους ελέγχους, έχει σημειώσει πάνω από επτάμισι χιλιάδες παρεμβάσεις και έχει προσδοκώμενα έσοδα της τάξεως των 170 εκατομμυρίων.

Δεν θα πω για όλα τα άλλα που έχουμε κάνει και γι’ αυτό έχουμε υπέρβαση του πλεονάσματος. Όμως, εάν για τη φοροδιαφυγή εκπλήσσομαι μία φορά, για τη δημόσια διοίκηση εκπλήσσομαι πέντε φορές. Διότι όχι μόνο είναι προσωρινοί αυτοί και πληρούν όλα τα κριτήρια που λέει ο νόμος, αλλά οι καινούργιοι που θα έρθουν, θα έρθουν με τελείως καινούργιο σύστημα, με ανοιχτές διαδικασίες. Ήδη βγαίνουν οι γενικοί γραμματείς, θα βγουν οι διευθυντές, μετά θα βγουν οι από κάτω.

Είναι μία τελείως διαφορετική διοίκηση, με τελείως διαφορετικούς κανόνες, με μεγάλη διαφάνεια. Αυτό έκανε ο κ. Μητσοτάκης πριν φύγει από το Υπουργείο; Θυμάστε τι έγινε λίγο πριν φύγει ο κ. Μητσοτάκης από το Υπουργείο του, που τους άλλαξε όλους με δική του εντολή; Μπορούμε να συγκριθούμε;

Κύριε συνάδελφε, να είμαστε τελείως ειλικρινείς ανάμεσά μας, για να μπορεί να προχωρήσει αυτή η χώρα. Να μας κατηγορεί η Νέα Δημοκρατία, όπως έγραψα στη συνέντευξή μου στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», ότι χτίζουμε πελατειακό κράτος είναι σαν ο Λάκι Λουτσιάνο να μας κατηγορεί ότι έχουμε έλλειψη εντιμότητας! Δεν υπάρχει σύγκριση με αυτή την Κυβέρνηση και τις κυβερνήσεις του ΠΑΣΟΚ και της Νέας Δημοκρατίας, είτε ως προς τη φοροδιαφυγή είτε ως προς το πώς χτίζουμε τη δημόσια διοίκηση.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, η πρώτη με αριθμό 1479/11-4-2018 επίκαιρη ερώτηση πρώτου κύκλου του Βουλευτή Φθιώτιδος του Συνασπισμού Ριζοσπαστικής Αριστεράς κ. Ιωάννη Σαρακιώτηπρος τον Υπουργό Παιδείας, Έρευνας και Θρησκευμάτων,με θέμα: «Προβλήματα στέγασης του Ειδικού Σχολείου Λαμίας», δεν θα συζητηθεί λόγω κωλύματος του ερωτώντος Βουλευτή.

Η τρίτη με αριθμό 1463/2-4-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον ΥπουργόΟικονομικών, με θέμα: «Λήψη μέτρων υπέρ των μικρών αποταμιευτών που έχασαν τα χρήματά τους με το «κούρεμα» του χρέους το 2012», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη εξαιτίας φόρτου εργασίας.

Επίσης, η δέκατη με αριθμό 1369/20-3-2018 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος – Αδώνιδος Γεωργιάδηπρος τον ΥπουργόΟικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (ΟΔΔΗΧ) με την επενδυτική τράπεζα Rothschild», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη εξαιτίας φόρτου εργασίας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Σε αυτή την κοινοβουλευτική περίοδο έχει καθιερωθεί θεσμικά από το Προεδρείο –και σωστά- στις περιπτώσεις όπου ο βουλευτής εκτιμά ότι η στάση ενός Υπουργού που δεν προσέρχεται τον θίγει, να του δίνεται το δικαίωμα για δύο λεπτά να αναπτύσσει το περιεχόμενο της επίκαιρης ερώτησής του. Σας το ζητώ.

**ΠΡΟΕΔΡΕΥΩΝ (Μάριος Γεωργιάδης):** Μπορείτε να προχωρήσετε. Ούτως ή άλλως ανέγνωσα και τη δική σας ερώτηση που δεν θα απαντηθεί. Οπότε, βάσει του Κανονισμού της Βουλής, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Είναι καλή αυτή η πρακτική που ακολουθεί το Προεδρείο, γιατί στην προηγούμενη κοινοβουλευτική περίοδο δίναμε μία μάχη να πάρουμε τον λόγο για τριάντα δευτερόλεπτα.

Είναι μία πολύ καλή πρακτική του Προεδρείου και σας ευχαριστώ.

Ακούστε, κύριε Πρόεδρε. Είναι η δέκατη φορά που καταθέτω αυτό το ερώτημα με μορφή επίκαιρης και μπορώ να παρακολουθήσω, γιατί η εμπειρία μου το επιβάλλει αυτό, απόψεις ή επιχειρήματα των Υπουργών ότι δεν μπορούν να έλθουν στη Βουλή. Αντιλαμβάνομαι ότι αν είσαι στο εξωτερικό, πώς θα έρθεις; Αντιλαμβάνομαι ότι αν έχεις υπουργικό συμβούλιο, πώς θα έρθεις; Αντιλαμβάνομαι ότι αν υπάρχει μια πάρα πολύ σημαντική συνάντηση, που δεν μπορεί να αναβληθεί ή δεν μπορεί να μετατοπιστεί δέκα λεπτά μετά, πώς θα έρθεις;

Όμως, δεν αντιλαμβάνομαι, κύριε Πρόεδρε, όταν έχουμε δεχθεί τόσες φορές όλες τις εξηγήσεις, απαντώντας ευγενικά ότι μια άλλη φορά θα απαντηθεί, να υπάρχει η άρνηση λόγω φόρτου εργασίας.

Όχι, κύριε Πρόεδρε. Ο κοινοβουλευτικός έλεγχος είναι μορφή πολιτικής δράσης, εις την οποία υποχρεούνται οι Υπουργοί να προσέρχονται κατά τον Κανονισμό της Βουλής. Δεν είναι δικαίωμά τους. Δεν είναι «άμα θέλω». Δεν είναι «ιεραρχώ τα προβλήματα». Και δεν παρακολουθώ πρακτικές παλαιότερων συναδέλφων, που, αν δεν ήταν εδώ ο κανονικός Υπουργός, δεν δεχόντουσαν απάντηση ούτε από Αναπληρωτή ούτε από Υφυπουργό. Εγώ δεν έχω επιδείξει τέτοιες μορφές αλαζονικής συμπεριφοράς. Όποιος να ’ναι ας έρθει, αρκεί να έχει κάτι να πει.

Κι εδώ δεν κάνω μια ερώτηση -για τους μικρούς ομολογιούχους που έχασαν τα χρήματά τους- για να αντιπολιτευθώ. Διότι θυμάμαι ότι ήμουν μέλος εκείνης της Κυβέρνησης, που κατ’ ανάγκη πέρασε και σ’ αυτό το μέτρο. Όμως, είχαμε δηλώσει τότε ότι δεν θα ξεχάσουμε. Και πολλές φορές μετά το 2012, στη νέα Βουλή, προσκαλούσα τους Υπουργούς να πουν την άποψή τους, αν συμμερίζονται ότι υπάρχει ένα πρόβλημα κι αν μπορούμε να βρούμε μια λύση.

Εγώ είχα προτείνει, λόγου χάρη, να υπάρχει μια εξαίρεση γι’ αυτούς τους ανθρώπους σε ό,τι αφορά την εισφορά αλληλεγγύης, για όσους από αυτούς υποχρεούνται να πληρώσουν εισφορά αλληλεγγύης. Εκεί να ζυγιστεί, να σταθμιστεί με βάση τα γενικότερα συμφέροντα της χώρας. Δηλαδή, κάνω προτάσεις που θα μπορούσαν να πιάσουν και τόπο, όχι προτάσεις που να κάνω τον έξυπνο και να φέρνω σε μια δύσκολη θέση τον Υπουργό.

Παρ’ όλα ταύτα, παρ’ ότι αυτό διατυπώνεται και μέσα στο κείμενο της ερώτησής μου, δεν προσέρχεται ο αρμόδιος Υπουργός. Αυτό είναι θέμα αλαζονείας; Αυτό είναι θέμα κάποιας άλλης αιτίας, π.χ. αδιαφορίας ή κάποιας άλλης, που εγώ δεν μπορώ να βάλω στο μυαλό μου ή τις βάζω αλλά δεν θέλω να τις δεχθώ;

Καταλήγω, κύριε Πρόεδρε, ότι εντέλει, ναι, είναι όλα αυτά μαζί, διότι δεν εξηγείται αλλιώς πώς επί τόσο καιρό η ηγεσία του Υπουργείου αυτού τόσο πολύ περιφρονεί την κοινοβουλευτική διαδικασία.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Λοβέρδο.

Θεωρώ ότι εφόσον είναι και ο Υπουργός εδώ και έχει ακούσει τον λόγο σας, τα καταγράφει. Δεν ξέρω αν ο ίδιος θα ήθελε να δώσει κάποια απάντηση. Θεωρώ ότι πάντως με την επανακατάθεση θα το λάβει υπ’ όψιν του και ο Υπουργός.

Συνεχίζουμε με την όγδοη με αριθμό 1400/26-3-2018 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ– ΔΗΜΑΡ κ.Δημητρίου Κρεμαστινού προς τον Υπουργό Οικονομικών, με θέμα: «Μεταφορικό ισοδύναμο και εξαίρεση της Καρπάθου».

Κύριε Πρόεδρε, έχετε τον λόγο για δύο λεπτά. Όπως ξέρετε, ο Υπουργός λόγω υγείας δεν σηκώνεται. Αν θέλετε, να σηκωθείτε εσείς.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ο Κανονισμός της Βουλής λέει για τον Υπουργό και τους Βουλευτές και έχουμε πάρει μια απόφαση στο Προεδρείο, όταν εγώ προέδρευα, ότι, όταν ο Υπουργός θέλει να μη σηκωθεί, δεν υποχρεούται και ο Βουλευτής να σηκωθεί.

**ΠΡΟΕΔΡΕΥΩΝ (Μάριος Γεωργιάδης):** Ο Υπουργός λόγω υγείας δεν σηκώνεται. Οφείλω να σας το πω.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Εγώ δεν το κάνω λόγω υγείας. Σύμφωνοι. Εγώ τότε θα σηκωθώ, για να δείξω καλή διαγωγή. Όμως, δεν το κάνω γι’ αυτό. Το κάνω για άλλο λόγο. Γιατί πιστεύω ότι θέλω να κάνουμε μια πιο χαλαρή συζήτηση…

**ΠΡΟΕΔΡΕΥΩΝ (Μάριος Γεωργιάδης):** Όπως νοιώθετε. Όμως, επειδή είναι λόγω υγείας…

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** …διότι νομίζω ότι είναι θέμα γενικότερου και όχι τοπικού ενδιαφέροντος.

**ΠΡΟΕΔΡΕΥΩΝ (Μάριος Γεωργιάδης):** Σαφέστατα.

Έχετε τον λόγο, κύριε Πρόεδρε.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Και ο λόγος είναι το μεταφορικό ισοδύναμο.

Το μεταφορικό ισοδύναμο είναι ένα δίκαιο μέτρο το οποίο προσπαθούν επί χρόνια οι νησιώτες να διεκδικήσουν και διεκδικούσαν.

Ο αείμνηστος Αλιφέρης, ο Δήμαρχος Τήλου, είχε πρωταγωνιστήσει σ’ αυτό σε επίπεδο Ευρωπαϊκής Ένωσης και σε επίπεδο μελετών και είχαμε καταλήξει ότι είναι δύσκολο να εφαρμοστεί στην πράξη. Αυτή είναι η ιστορία.

Το μεταφορικό ισοδύναμο, όμως, γινόταν επί εδάφους μειωμένου ΦΠΑ και ήταν πρόσθετο στον μειωμένο ΦΠΑ και όχι το μεταφορικό ισοδύναμο, το οποίο έχει δυσκολίες, απ’ ό,τι τουλάχιστον ξέρω εγώ στις μελέτες αυτές, να εφαρμοστεί στην πράξη σε σχέση τώρα που δεν υπάρχει και ΦΠΑ. Δηλαδή, δεν υπάρχει μειωμένος ΦΠΑ και υπάρχει και το τέλος διανυκτέρευσης.

Το δεύτερο θέμα, που τίθεται είναι ότι ο ΦΠΑ ουσιαστικά δεν είναι μόνο για τους κατοίκους, είναι και για τη ζωή των ξενοδοχείων και την ανταγωνιστικότητα με την απέναντι πλευρά, που απέχει μερικά μίλια και δίνει πολύ καλύτερες τιμές.

Ο ΦΠΑ, λοιπόν, και η νυχτερινή διανυκτέρευση ως πρόσθετο στοιχείο κάνουν μη ανταγωνιστικό τον τουρισμό των περιοχών αυτών και γι’ αυτό υπάρχει και η σχετική ανησυχία.

Τώρα που ο νόμος δεν υπάρχει ακόμα καλό είναι να το λάβετε υπ’ όψιν σας. Ξεσηκώθηκαν οι Καρπάθιοι κυρίως, αλλά και οι άλλοι νησιώτες και λένε ότι, εάν γίνει σε δύο δόσεις, δηλαδή τώρα για τα μισά νησιά και τον Ιανουάριο για τα υπόλοιπα, τους βάζει σε σκέψεις ότι θα μεσολαβήσουν εκλογές και κατά συνέπεια τον Ιανουάριο αυτοί δεν θα πριμοδοτηθούν κατά κάποιον τρόπο. Κατά συνέπεια, το αίτημα των κατοίκων, των δημάρχων κ.λπ. είναι να αρχίσει η εφαρμογή του μεταφορικού ισοδύναμου ενιαία, για όλα τα νησιά. Αυτό είναι το ένα θέμα.

Το άλλο θέμα -και το έχουμε συζητήσει και κατ’ ιδίαν- που θα ήθελα να θέσω, κύριε Υπουργέ, είναι το γενικότερο θέμα. Πιστεύω –και σας το είπα- ότι χρειάζεται στη φορολογική πολιτική να εφαρμοστεί αυτό που λένε στη γενικότερη πολιτική, δηλαδή «και μαστίγιο και καρότο». Πρέπει, δηλαδή, να εφαρμοστούν οπωσδήποτε τα φορολογικά μέτρα που έχουν θεσπίσει κράτη, όπως είναι οι Ηνωμένες Πολιτείες της Αμερικής. Πρέπει να είναι ουσιαστικά και πρέπει να γίνει και μία καμπάνια μέσω της τηλεόρασης, ούτως ώστε ο Έλληνας πολίτης να μην πιστεύει ότι του έρχεται χαράτσι και το πληρώνει προς άλλο κράτος, αλλά ότι πληρώνει για να έχει καλύτερες υπηρεσίες και καλύτερες συντάξεις. Επιπλέον, και η προχθεσινή απόφαση του Συμβουλίου της Επικρατείας, που δεν έχει καθαρογραφεί, αλλά την προαναγγέλλουν, θα φέρει στον ΕΦΚΑ ανωμαλία, διότι πράγματι ο ΕΦΚΑ είναι φορολογικοασφαλιστικό σύστημα, δεν είναι ασφαλιστικό καθαρό, διότι οι ασφαλισμένοι πληρώνουν με βάση τα εισοδήματά τους και όχι με βάση τις ασφαλιστικές τους ανάγκες και την ανταποδοτικότητα.

Κατά συνέπεια, πιστεύω ότι όλα τα θέματα πρέπει να τα δείτε συνολικά, για να προχωρήσουν και οι φορολογικές ελαφρύνσεις. Πώς θα γίνουν οι φορολογικές ελαφρύνσεις, εάν υπάρχει φοροδιαφυγή; Μου κάνει εντύπωση –και το έχουμε συζητήσει- ότι τα γκάλοπ λένε ότι το 40% των Ελλήνων εκφράζουν την επιθυμία να φοροδιαφύγουν εάν μπορέσουν. Εγώ -χαριτολογώντας κατά κάποιον τρόπο- λέω ότι το 60% φαίνεται ότι φοροδιαφεύγει και δεν απαντά έτσι και το 40% είναι αυτό που πληρώνει και γι’ αυτό απαντά έτσι!

 Δεν έχει σημασία βέβαια να χαριτολογούμε. Η ουσία είναι ότι πρέπει με το πνεύμα αυτό να γίνει η φορολογική μεταρρύθμιση, ούτως ώστε να πέσουν και οι φόροι. Είναι αδύνατον να μειωθούν οι φόροι, εάν δεν εφαρμόσουμε ένα σύστημα, το οποίο να είναι αυστηρό όσον αφορά τη φοροδιαφυγή.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Αντιπρόεδρο.

Κύριε Υπουργέ, έχετε τον λόγο για τρία λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Στην ουσία διατυπώθηκαν τρία ερωτήματα. Το πρώτο είναι για το μεταφορικό ισοδύναμο και πώς λειτουργεί. Το δεύτερο είναι αν αδικούμε την Κάρπαθο. Το τρίτο αφορά γενικά φορολογικά θέματα. Στα γενικά φορολογικά θέματα θα εστιάσω στη δευτερολογία μου. Ανεξάρτητα από το ύψος των φόρων –θα αναφερθώ στο θέμα αυτό στη δευτερολογία μου-, δεν θεωρούμε ότι είναι στοχευμένο μέτρο ο μειωμένος ΦΠΑ, ανεξάρτητα που είναι. Εμείς, δηλαδή, το ισοδύναμο δεν το βλέπουμε μόνο ως αντικατάσταση αυτού, το βλέπουμε ως καλό μέτρο αυτό καθαυτό.

Θεωρούμε ότι είναι καλό ένα σύστημα που λέει: Πόσο κάνει ένα φορτηγό να πάει από τον Βόλο στην Αθήνα; Ποιο νησί είναι το αντίστοιχο από τον Πειραιά στα ίδια χιλιόμετρα; Δεν πρέπει ο άνθρωπος, που πουλάει γεωργικά προϊόντα σε αυτό το νησί να έχει μεγαλύτερο κόστος απ’ ό,τι έχει κάποιος, που τα φέρνει από τον Βόλο στην Αθήνα.

Αυτό το θεωρούμε πολύ σημαντικό για την πραγματική οικονομία των νησιών, όπως θεωρούμε ότι και οι πολίτες δεν πρέπει να μην έχουν μεγαλύτερο κόστος για να έρθουν στο κέντρο ή αν είναι μικρό νησί και θέλουν να πάνε σε ένα μεγάλο νησί που έχει νοσοκομείο -θέμα που σας ενδιαφέρει- και χρειάζεται να κάνουν τέσσερα, πέντε ταξίδια, να μην έχουν πολύ μεγάλη επιβάρυνση και να έχουν και κάποια επιδόματα, αν θέλουν να έρθουν στην Αθήνα.

Άρα, εμείς βλέπουμε και έχουμε εφαρμόσει σιγά-σιγά μια άποψη, που έχουμε γενικά για τη νησιωτική πολιτική, για μια πολιτική για τα νησιά που έχει επιδόματα, υποστήριξη των δήμων, αλλά και αυτό το μεταφορικό ισοδύναμο που νομίζω ότι είναι και αναπτυξιακό και περιφερειακό εργαλείο. Δηλαδή, έχει και τα δυο αυτά και νομίζουμε ότι μπορεί να βοηθήσει πάρα πολύ τα νησιά.

Δεν ξέρω γιατί θεωρείτε ότι αδικούμε την Κάρπαθο. Δεν έχουμε κανέναν τέτοιο στόχο. Πρόθεση της Κυβέρνησης είναι κατά την πρώτη και πιλοτική εφαρμογή να ενταχθούν όσο το δυνατόν περισσότερα νησιά. Ο αρμόδιος Υφυπουργός Ναυτιλίας κ. Σαντορινιός έχει δηλώσει ότι όλα τα σενάρια είναι υπό εξέταση και η πιλοτική εφαρμογή του μέτρου θα συμπεριλαμβάνει πάνω από τριάντα νησιά. Συγκεκριμένα, η Κάρπαθος δεν έχει αποκλειστεί από την εφαρμογή του μεταφορικού ισοδύναμου, όπως και όλη η νησιωτική χώρα, ενώ είναι πολύ πιθανόν το νησί να ενταχθεί και στην πιλοτική εφαρμογή του μέτρου.

Άρα, δεν νομίζω ότι υπάρχει ένα ιδιαίτερο πρόβλημα με το νησί. Νομίζω ότι το μεταφορικό ισοδύναμο –ανεξάρτητα από το τι απόψεις έχουμε για τον μειωμένο ΦΠΑ, δηλαδή, πόσο λειτουργικός είναι ή όχι- είναι ένα πολύ καλό μέτρο και πρέπει να έχει υποστήριξη όλης της Βουλής.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Πρόεδρε, έχετε τον λόγο για τρία λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Σας είπα ότι το εύχομαι και για την Κάρπαθο, διότι η Κάρπαθος έχει κατά κάποιο τρόπο διαφοροποιηθεί και ως προς τον ΦΠΑ. Δηλαδή, η Κάρπαθος και η Ρόδος από τον Δεκέμβριο ακόμα έχουν πάψει να έχουν αυτή τη διάκριση, ενώ τα υπόλοιπα νησιά την κρατούν μέχρι τον Ιούνιο. Οπότε, δικαίως οι άνθρωποι διαμαρτύρονται, γιατί σου λέει «Πάλι κάνετε τα ίδια», κατά κάποιον τρόπο. Κατά τη γνώμη μου, είναι δίκαιο το αίτημά τους.

Όμως, όσον αφορά τον ΦΠΑ –το είπαμε προηγουμένως και με τους συνεργάτες σας- μου έστειλαν τώρα από πάνω την απάντηση του κ. Μοσκοβισί, ο οποίος είναι ο Επίτροπος και λέει ότι πρέπει να υπενθυμίσουμε -άρθρο τάδε, κ.λπ.- ότι εξακολουθούμε να επιτρέπουμε στην Ελλάδα να εφαρμόζει συντελεστές μέχρι 30% χαμηλότερους από τους αντίστοιχους συντελεστές που εφαρμόζονται στην ηπειρωτική Ελλάδα σε συγκεκριμένα γεωγραφικά διαμερίσματα και νησιά.

Και συνεχίζει, λέγοντας ότι δεν υπάρχουν σχέδια τροποποίησης του εδαφικού πεδίου εφαρμογής της οδηγίας ΦΠΑ.

Επίσης, λέει ότι μολονότι η επιτροπή παρακολουθεί τη φορολογική πολιτική στο πλαίσιο του προγράμματος στήριξης της σταθερότητας για την Ελλάδα, του Ευρωπαϊκού Μηχανισμού Σταθερότητας (ΕΜΣ), η ευθύνη για τη φορολογική πολιτική και τις επιλογές ως προς τον φόρο προστιθέμενης αξίας ΦΠΑ εναπόκειται στις ελληνικές αρχές.

Τέλος, τονίζει ότι αναγνωρίζοντας τις ιδιαίτερες προκλήσεις, που αντιμετωπίζουν τα νησιά εξαιτίας της μετανάστευσης, τα ευρωπαϊκά θεσμικά όργανα είναι πρόθυμα να συζητήσουν προτάσεις των ελληνικών αρχών όσον αφορά τον καλύτερο δυνατό τρόπο υποστήριξης των πληττόμενων κοινοτήτων, υπό την προϋπόθεση ότι οι προτάσεις αυτές συνάδουν με τις βέλτιστες πρακτικές που εφαρμόζονται σε άλλες περιοχές της Ευρώπης και ότι λαμβάνουν υπ’ όψιν τα διαθέσιμα δημοσιονομικά περιθώρια.

Αυτό λοιπόν το «δημοσιονομικά περιθώρια», από ό,τι αντιλαμβάνομαι κι εγώ, είναι το πρόβλημα που υπάρχει. Όμως, από την άλλη πλευρά αφήνει ανοικτή την πόρτα για πιέσεις και νομίζω ότι πρέπει η Κυβέρνηση –η αντιπολίτευση δεν μπορεί να το κάνει- να πιέσει τους δανειστές, πείτε τους όπως θέλετε και να τους πει ότι είναι θέμα ζωτικό για την ανταγωνιστικότητα κατά κάποιον τρόπο των ξενοδοχείων μας και των τουριστικών υποδομών μας, αναφορικά με την άλλη πλευρά η οποία είναι κατ’ ανάγκη ανταγωνιστική.

Άρα, λοιπόν, είναι θέμα ζωτικής σημασίας. Εφόσον η Ευρωπαϊκή Ένωση αφήνει την πόρτα ανοιχτή, έχω την εντύπωση ότι πρέπει να επανέλθουμε δριμύτεροι πάνω σ’ αυτό το θέμα.

Επανέρχομαι τώρα σ’ αυτό, που είναι το γενικότερο πρόβλημα μου. Αν αντί να κλείσεις το κατάστημα για δυο μέρες σε κάποιον που φοροδιαφεύγει συστηματικά, του πεις ότι του το κλείνεις για όλη την περίοδο, εγώ είμαι βέβαιος ότι δεν θα φοροδιαφύγει κανένας, γιατί κανένας δεν θα πει ότι θα κλείσω το κατάστημά μου και θα χάσω την τουριστική περίοδο. Όμως, αν του πείτε ότι για δυο μέρες κλείνει τις εργασίες του, μόλις το ανοίξει θα συμπληρώσει τη χασούρα που θα έχει, αφού θα εξακολουθήσει πρακτικά να φοροδιαφεύγει.

Κατά συνέπεια, θέλω αυτό το θέμα να το σκεφτείτε, γιατί νομίζω ότι είναι ζωτικής σημασίας για τη γενικότερη πολιτική της ανάπτυξης.

Κύριε Πρόεδρε, σας καταθέτω για τα Πρακτικά το προαναφερθέν έγγραφο.

(Στο σημείο αυτό ο Ε΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Πρόεδρο.

Κύριε Υπουργέ, έχετε τον λόγο για τρία λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για τον Επίτροπο Πιερ Μοσκοβισί θα ήθελα να πω ότι στη γραπτή του απάντηση ουσιαστικά λέει τι είναι το καθεστώς. Δεν μπαίνει στο θέμα της διαπραγμάτευσης. Οι θεσμοί δεν αρνήθηκαν ότι υπάρχει δυνατότητα να έχεις μειωμένο ΦΠΑ για να έχεις νησιωτική πολιτική. Είπαν ότι, αν έχεις πολλούς συντελεστές, αυτός είναι ένας τρόπος να φοροδιαφεύγεις. Μας πίεσαν πάρα πολύ -και γι’ αυτό έγινε αυτό που έγινε- να έχουμε λιγότερους συντελεστές για να μην μπορεί να διαφεύγει κανείς.

Στην ουσία, εγώ ποτέ δεν πείστηκα με αυτό το επιχείρημα των θεσμών. Δεν είμαι καθόλου σίγουρος ότι το κλειδί για να μειώσεις τη φοροδιαφυγή στα νησιά, αλλά και σε άλλα μέρη, είναι να έχεις μόνο λίγους συντελεστές, αλλά αυτό είναι ένα άλλο ζήτημα που ανοίγει τη συζήτηση που στην ουσία σάς ενδιαφέρει. Δυστυχώς, δεν γίνεται σε επίπεδο μιας επίκαιρης ερώτησης να συζητήσουμε φορολογική πολιτική και ιδιαίτερα αυτό που σας ενδιαφέρει, τη φοροδιαφυγή, οπότε θα πω μόνο μερικά ζητήματα.

Δεν έχετε καθόλου άδικο στην κατεύθυνση που πάτε, δηλαδή στο τέλος της ημέρας λέτε κάτι που συμφωνώ, ότι για να λυθεί το πρόβλημα σιγά-σιγά, πρέπει ο κάθε αυτοαπασχολούμενος, ο κάθε έμπορος, ο κάθε επαγγελματίας, η κάθε επιχείρηση να έχει μικρή πιθανότητα να βρεθεί, να γίνει έλεγχος, αλλά να ξέρει ότι θα είναι πολύ σοβαρές οι συνέπειες, όταν βρεθεί.

Έτσι δουλεύει, όπως είπατε και στη δική σας εισήγηση, το IRS. Παρ’ όλα αυτά, για να φτάσουμε εκεί, πρέπει να αλλάξουν πολλά πράγματα. Εγώ έχω κάνει και αυτοκριτική -και το ανέφερε και ο συνάδελφος της Νέας Δημοκρατίας στη δική του ερώτηση- ότι ήμασταν υπεραισιόδοξοι στο πόσο γρήγορα μπορείς να αντιμετωπίσεις το θέμα. Είμαι ειλικρινής σ’ αυτό. Είναι πολύπλοκο ζήτημα.

Έχουμε κάνει αρκετά βήματα, έχουμε πολλά άλλα ζητήματα, αλλά στο τέλος της ημέρας δεν πιστεύω ότι θα υπάρχει μια λύση. Παρ’ όλο που συμφωνώ με τη λογική σας για την τιμωρία και πώς πρέπει να λειτουργήσει αυτό, νομίζω ότι η φοροδιαφυγή χρειάζεται πάρα πολλά μέτρα και μια πολύπλοκη και πολύ σύνθετη προσέγγιση. Αν υπάρχει από τις κυβερνήσεις -και από τη δική μας που υπάρχει- και από τις μελλοντικές κυβερνήσεις αυτή η βούληση, νομίζω ότι θα λύσει ένα πολύ μεγάλο συστημικό, δομικό πρόβλημα της ελληνικής οικονομίας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό για την ακρίβεια στο χρόνο της απάντησής του.

Πριν περάσουμε στην τελευταία ερώτηση που αφορά στον κ. Τσακαλώτο, θα αναγνώσω ορισμένα κωλύματα.

Η τέταρτη με αριθμό 1434/28-3-2018 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;», δεν θα συζητηθεί διότι ο Υπουργός έχει απαντήσει ήδη σε μια γραπτή και δύο επίκαιρες ερωτήσεις.

Η δεύτερη με αριθμό 1481/11-4-2018 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «SOS εκπέμπουν οι καρκινοπαθείς του Νομού Δράμας», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, διότι θα βρίσκεται στο Περιφερειακό Αναπτυξιακό Συνέδριο στη Ρόδο.

Η πέμπτη με αριθμό 1402/27-3-2018 επίκαιρη ερώτηση δευτέρου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υγείας, με θέμα: «Αποκατάσταση προβλημάτων στις αίθουσες χειρουργείων της νέας πτέρυγας του Νοσοκομείου Χίου», δεν θα συζητηθεί για τον ίδιο λόγο.

Συνεχίζουμε με την τελευταία ερώτηση για τον κ. Τσακαλώτο, την ένατη με αριθμό 1401/26-3-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών με θέμα: «Ανησυχητικές εξελίξεις σχετικά με την πώληση της ΑΕΕΓΑ ‘‘Η Εθνική”».

Κύριε συνάδελφε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Η σημερινή μου ερώτηση κατατέθηκε πριν έξι μήνες. Δυστυχώς, ο κ. Τσακαλώτος για έξι μήνες, επί όλες τις Δευτέρες δεν βρήκε ούτε μια Δευτέρα να έρθει εδώ.

Παρ’ όλα αυτά, σήμερα που ήρθε, ο αγαπημένος της Κυβέρνησης -που έδωσε μάχη και η Αμερικάνικη Πρεσβεία, είναι η αλήθεια- ο κ. Κάλαμος δεν μπόρεσε να πάρει την «Εθνική Ασφαλιστική» γιατί δεν είχε τα λεφτά, παρ’ ότι στο Capital Link Forum ο κ. Τσακαλώτος –θα καταθέσω το βίντεο- διαβεβαίωνε τους επενδυτές και τους δημοσιογράφους ότι έχουν τα λεφτά. Δυστυχώς, ούτε βοσκοτόπια ούτε ράντζο ούτε τίποτα δεν είχε από αυτά. Το τι θα γίνει με την «Εθνική Ασφαλιστική»είναι ένα θέμα για το οποίο, δυστυχώς, η Κυβέρνηση ό,τι και να πούμε δεν μπορεί και δεν ενδιαφέρεται να μας ακούσει.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν βίντεο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, υπάρχει, κύριε Πρόεδρε, ένα πολύ πιο σοβαρό θέμα. Μετά από έξι μήνες απαξίωσης του Κοινοβουλίου, σήμερα δεν ξέρω πως να αντιδράσω μπροστά στον κ. Τσακαλώτο.

Άκουσα σήμερα τον κ. Βούτση να καλεί τον κ. Φωκά, τον Βουλευτή σας, για το γνωστό «να καεί, να καεί».

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν είναι δικός μας Βουλευτής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Το ξέρω. Το ξέρω. Είπα, κύριε Πρόεδρε, τον βουλευτή σας τον κ. Φωκά που είπε «να καεί, να καεί». Βεβαίως, πρέπει να το καταδικάσουμε όλοι.

Βεβαίως, οι πρώτοι διδάξαντες είναι εδώ. Ο κ. Τσακαλώτος ήταν στο Σύνταγμα. Αν και δεν το σιγοτραγουδούσε ο κ. Τσακαλώτος, το σιγοτραγουδούσε η πλειοψηφία των στελεχών του ΣΥΡΙΖΑ. Θα θυμάται τις φωτογραφίες του μαζί με τον κ. Βαρουφάκη και πολλά άλλα στελέχη που έλεγαν τότε και τι έλεγαν. Δυστυχώς απαξιώνεται η Βουλή. Δεν ξέρω πώς να αντιδράσω, κύριε πρόεδρε. Τι να πω στον κ. Τσακαλώτο μετά από έξι μήνες για την απαξίωση αυτή;

Επειδή του αρέσουν τα παραδείγματα, θέλω να του θυμίσω δύο πράγματα. Φορολογική πολιτική. Κάποιοι πριν από το 2015 έλεγαν να μην πληρώσουν τίποτα μέχρι να φύγουν. Να μην πληρώσουν τίποτα μέχρι να φύγει η κυβέρνηση. Επειδή θα πει τις χαριτωμενιές του ο κ. Τσακαλώτος, είναι σαν ο Πάμπλο Εσκομπάρ –δεν κάνω συσχετισμό- να θέλει να πει να πάνε οι διακινητές ναρκωτικών στη φυλακή. Σας λέω ότι ήταν καταστροφικό αυτό που είπε ο Βουλευτής σας. Όμως, σας λέω ότι και ο κ. Τσακαλώτος ήταν από αυτούς που βρίσκονταν στην πλατεία Συντάγματος και φωνάζαν αυτό.

Ως αντίδραση, κύριε Πρόεδρε, σεβόμενος τους έξι μήνες και την κοινοβουλευτική δημοκρατία -γιατί εγώ δεν μπορώ να βγω στους αγανακτισμένους, δεν μπορώ να βρίσω και δεν θα το κάνω ποτέ γιατί πιστεύω στην κοινοβουλευτική δημοκρατία- θα αποχωρήσω από τη διαδικασία. Και ελπίζω εσείς να μην επιτρέπετε στον κάθε Υπουργό να εμφανίζεται στη Βουλή μετά από οκτώ μήνες.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κωνσταντινόπουλο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ποια είναι η διαδικασία τώρα, κύριε Πρόεδρε; Μπορώ να απαντήσω;

**ΠΡΟΕΔΡΕΥΩΝ (Μάριος Γεωργιάδης):** Κατ’ αρχάς να απαντήσω εγώ στον κ. Κωνσταντινόπουλο, γιατί αναφέρθηκε σε κάποιον Βουλευτή, παρ’ όλο που έφυγε.

Οφείλω να πω ότι ο κ. Φωκάς έσφαλε και γι’ αυτόν τον λόγο, αναγνωρίζοντας το σφάλμα του, χωρίς να θέλω να τον δικαιολογήσω, ζήτησε συγγνώμη με επιστολή του στη Διάσκεψη των Προέδρων. Παρ’ όλα αυτά έχει παραπεμφθεί αύριο στην Επιτροπή Δεοντολογίας, όπου θα έρθει να απολογηθεί και να δώσει εξηγήσεις για το εν λόγω συμβάν.

Από εκεί και πέρα, οι διαδικασίες έχουν δρομολογηθεί. Σαφέστατα δεν τις επικροτούμε. Και εγώ προσωπικά ως βουλευτής, πέρα από Αντιπρόεδρος της Βουλής που είμαι και ως συνάδελφός του στο ίδιο κόμμα, δεν ενστερνίζομαι αυτές τις ατυχείς στιγμές και γεγονότα. Θεωρώ ότι ό,τι είναι, θα αποφασιστεί στην Κοινοβουλευτική Επιτροπή Δεοντολογίας και θα λήξει το θέμα. Ίσως να έχει δοθεί και πολύ μεγαλύτερη έκταση από όσο πιθανόν χρειαζόταν, από τη στιγμή που ζήτησε και συγγνώμη. Αν δεν είχε ζητήσει συγγνώμη, σίγουρα δεν θα αναγνώριζε ο ίδιος το λάθος του. Χωρίς αυτό να σημαίνει ότι όταν ζητάς συγγνώμη τελειώνουν όλα. Γιατί υπάρχει και η παροιμία «από τότε που επινοήθηκε η συγγνώμη, χάθηκε το φιλότιμο».

Παρ’ όλα αυτά, κύριε Υπουργέ, αν θέλετε να τοποθετηθείτε σ’ αυτά που είπε ο κ. Κωνσταντινόπουλος, σαφέστατα έχετε το δικαίωμα. Σας δίνω τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα είμαι πολύ σύντομος, κύριε Πρόεδρε.

Δεν ξέρω αν η άγνοια του κυρίου συναδέλφου είναι μεγαλύτερη για τη διαδικασία πώλησης της «Εθνικής Ασφαλιστικής» ή για το φαινόμενο των «πλατειών» που ήταν όχι μόνο ελληνικό φαινόμενο αλλά και πανευρωπαϊκό.

Η συκοφαντία το ότι ο ΣΥΡΙΖΑ φώναζε αυτό το σύνθημα: «Να καεί, να καεί κ.λπ.» είναι ψέμα. Και είμαι πολύ περήφανος που ιδιαίτερα η δική μας η νεολαία, όταν υπήρχαν στην πάνω πλατεία φασιστικά στοιχεία, πήγαν εκεί με ιρλανδέζικες σημαίες, με πορτογαλέζικες σημαίες, με ισπανικές σημαίες και ιταλικές και προσπάθησαν μέσα από δύσκολες συνθήκες να το αλλάξουν αυτό και να γίνει από ένα εθνικό πράγμα: Ελλάδα εναντίον της Γερμανίας, Ελλάδα εναντίον κάποιων άλλων χωρών, ένα διεθνιστικό πράγμα που έβαζε τα θέματα της Ευρωζώνης στον κορμό. Την έχω ακούσει πολλές φορές αυτήν τη συκοφαντία για τον Συνασπισμό, για τον ΣΥΡΙΖΑ, για τα παιδιά της νεολαίας, τα δικά μας. Είναι εντελώς ψέμα. Το ξέρουν αυτοί που το λένε ότι είναι ψέμα. Και θα πρέπει να ξέρουν και να μάθουν τι ήταν οι πλατείες, που δεν ήταν μόνο στην Αθήνα, ήταν και στη Βαρκελώνη, ήταν και στη Μαδρίτη και στην Βόρειο Αφρική, ήταν ένα κίνημα εναντίον των περιφερειακών και κοινωνικών ανισοτήτων. Ποτέ, μα ποτέ, δικά μας παιδιά δεν φώναξαν αυτό το σύνθημα.

Τώρα, όσο για την άλλη άγνοια του κ. Κωνσταντινόπουλου, πρέπει να σας πω ότι όλες οι ασφαλιστικές επιχειρήσεις εποπτεύονται από την Τράπεζα της Ελλάδος. Γι’ αυτό δεν είχα έρθει προηγούμενα, γιατί δεν είναι δικό μου θέμα. Η Εθνική Τράπεζα πουλάει μια θυγατρική για λόγους που έχουν να κάνουν με το επιχειρησιακό της σχέδιο, το οποίο εφαρμόστηκε λόγω της DGCom που λέει ότι όταν παίρνεις κρατική βοήθεια σε μια ανακεφαλαιοποίηση, πρέπει να χάσεις κάποια από τις επιχειρήσεις σου που δεν είναι του πυρήνα. Γι’ αυτό αναγκάστηκε να μπει σ’ αυτήν τη διαδικασία πώλησης.

Εμείς προσπαθήσαμε ως Κυβέρνηση να το σταματήσουμε αυτό και πήγαμε και στην DGCom να τους εξηγήσουμε ότι η ίδια η «Εθνική» έχει χάσει αρκετές από τις δραστηριότητες που δεν είναι στον πυρήνα. Άρα, δεν είναι δικό μας θέμα ούτε εμείς οργανώνουμε την πώληση ούτε εμείς λέμε ποιες πληροφορίες πρέπει να βγουν ή να μη βγουν σ’ αυτήν τη διαδικασία. Και καλό είναι και ο κ. Κωνσταντινόπουλος να κάνει λίγο homework να διαβάζει και να ξέρει τι ρωτάει.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό. Τον αποδεσμεύουμε κιόλας γιατί ολοκληρώθηκαν οι ερωτήσεις, οι οποίες αφορούσαν στο Υπουργείο του.

Και μέχρι να κάνει την αλλαγή με τον Υπουργό Παιδείας τον κ. Γαβρόγλου θα ήθελα να κάνω κάποιες ανακοινώσεις για το Σώμα:

Οι Υπουργοί Υποδομών και Μεταφορών, Επικρατείας, Εσωτερικών, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας καθώς και οι Αναπληρωτές Υπουργοί Οικονομίας και Ανάπτυξης και Οικονομικών κατέθεσαν στις 3-4-2018 σχέδιο νόμου: «Σύσταση φορέα αναπλάσεων της πόλης των Αθηνών».

Παραπέμπεται στην αρμόδια Διαρκή Επιτροπή.

Οι Υπουργοί Οικονομικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνίων και Ενημέρωσης, Εθνικής Άμυνας, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Διοικητικής Ανασυγκρότησης, Περιβάλλοντος και Ενέργειας, Υποδομών και Μεταφορών, Αγροτικής Ανάπτυξης και Τροφίμων, οι Αναπληρωτές Υπουργοί Οικονομικών και Περιβάλλοντος και Ενέργειας, καθώς και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών, κατέθεσαν στις 11-4-2018 σχέδιο νόμου: «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις».

Παραπέμπεται στην αρμόδια Διαρκή Επιτροπή.

Ο Πρόεδρος της Κοινοβουλευτικής Ομάδας του Λαϊκού Συνδέσμου – Χρυσή Αυγή και οι Βουλευτές του κόμματός του κατέθεσαν στις 3-4-2018 πρόταση νόμου: «Άμυνα εντός Οικιακού Ασύλου».

Παραπέμπεται στην αρμόδια Διαρκή Επιτροπή.

Θα αναγνώσω και κάποια κωλύματα Υπουργών πριν προχωρήσουμε στην επόμενη επίκαιρη ερώτηση.

Η τρίτη επίκαιρη ερώτηση με αριθμό 1465/4-4-2018 πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Υγείας, με θέμα: «Πρωτοφανές σκάνδαλο με υπάλληλο του Νοσοκομείου Ρίου», δεν θα συζητηθεί λόγω κωλύματος του Υπουργού Υγείας του κ. Ανδρέα Ξανθού, ο οποίος θα βρίσκεται στο Περιφερειακό Αναπτυξιακό Συνέδριο στην Ρόδο.

Επίσης, η έκτη επίκαιρη ερώτηση 1397/26-3-2018 δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας», δεν θα συζητηθεί λόγω κωλύματος του Υπουργού Υγείας του κ. Ανδρέα Ξανθού, ο οποίος θα βρίσκεται στο Περιφερειακό Αναπτυξιακό Συνέδριο στην Ρόδο.

Δεν θα συζητηθεί η τέταρτη με αριθμό 1438/30-3-2018 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Εθνικής Άμυνας με θέμα: «Επιτακτική η ανάγκη αυξήσεως της στρατιωτικής θητείας», λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη, με αιτία κυβερνητική υποχρέωση.

Εισερχόμαστε στη δεύτερη με αριθμό 1432/11-4-2018 επίκαιρη ερώτηση δεύτερου κύκλου της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων με θέμα: «ανεξέλεγκτη η βία και η ανομία στα τριτοβάθμια ιδρύματα».

Κυρία συνάδελφε, έχετε τον λόγο για δύο λεπτά.

**ΝΙΚΗ ΚΕΡΑΜΕΩΣ:** Ευχαριστώ πολύ, κύριε Πρόεδρε.

Κύριε Υπουργέ, θα ξεκινήσω με μία παρατήρηση επί της διαδικασίας. Η ερώτηση που συζητάμε σήμερα κατατέθηκε για πρώτη φορά ως απλή ερώτηση πριν από ακριβώς έξι μήνες, στις 16-10-2017. Καθότι αυτή δεν απαντήθηκε, κατατέθηκε εκ νέου ως επίκαιρη ερώτηση πριν από ακριβώς τέσσερις μήνες, στις 15-12-2017. Μετά από πάρα πολλές αναβολές, συζητείται επιτέλους τέσσερις μήνες αργότερα.

Κύριε Υπουργέ, κύριε Πρόεδρε, θεωρώ ανεπίτρεπτο να περιφρονούνται κατά αυτόν τον τρόπο οι κοινοβουλευτικές διαδικασίες.

Και μπαίνω στην ουσία της ερώτησης. Κύριε Υπουργέ, με τον νόμο του περσινού Αυγούστου, του 2017, επαναφέρατε μία άκρως προβληματική ρύθμιση όσον αφορά το άσυλο, το λεγόμενο «ακαδημαϊκό άσυλο» και σύμφωνα με αυτήν τη ρύθμιση απαγορεύεται η επέμβαση των Δυνάμεων Ασφαλείας για την αντιμετώπιση πλήθους παραβατικών συμπεριφορών, χωρίς πρώτα να συγκληθεί το πολυμελές πρυτανικό συμβούλιο του εν λόγω ιδρύματος, να συγκληθεί για να αποφασίσει για τον χαρακτηρισμό της πράξης που λαμβάνει χώρα εκείνη τη στιγμή ή που έχει ήδη λάβει χώρα και εν τέλει να αποφάσιζε εάν θα καλέσει ή όχι τις αρχές.

Είχαμε κρούσει τον κώδωνα του κινδύνου, κύριε Υπουργέ, ότι αυτή η ρύθμιση θα εντείνει τα προβλήματα βίας και ανομίας στα πανεπιστήμια. Γιατί; Μα, γιατί με η διαδικασία που θεσμοθετήσατε παίρνει μέρες, αν όχι ώρες, για να πραγματοποιηθεί αυτή η σύγκληση του πρυτανικού συμβουλίου, ενώ σχεδόν σε όλες τις περιπτώσεις οι αξιόποινες πράξεις λαμβάνουν χώρα εντός μερικών δευτερολέπτων ή το πολύ λεπτών.

Δυστυχώς, επιβεβαιωθήκαμε και επιβεβαιωνόμαστε καθημερινά. Θα αναφέρω ενδεικτικά μόνο τους προπηλακισμούς εναντίον της πρυτάνεως και των προέδρων των τμημάτων του Πανεπιστήμιου Πατρών που έλαβε χώρα, τους προπηλακισμούς εναντίον καθηγητή του Παντείου Πανεπιστημίου εν ώρα διάλεξης στο Πανεπιστήμιο Ιωαννίνων, τη βίαιη επίθεση εναντίον φοιτητή ΑΜΕΑ εντός του Οικονομικού Πανεπιστημίου Αθηνών, τη διακίνηση ναρκωτικών ουσιών στο campus του Αριστοτελείου Πανεπιστημίου Θεσσαλονίκης, την εισβολή αντιεξουσιαστών στο Πανεπιστήμιο Μακεδονίας, τη βίαιη επίθεση σε βάρος φοιτητή της Νομικής Αθηνών εντός της αιθούσης διδασκαλίας και πολλά άλλα παραδείγματα.

Η λίστα, κύριε Υπουργέ, είναι ενδεικτική μιας μακράς και ολοένα αυξανόμενης, θα έλεγα, λίστας ανάλογων περιστατικών. Όλα αυτά τα περιστατικά έλαβαν χώρα μετά την ψήφιση του νόμου του 2017.

Και ερωτώ, κύριε Υπουργέ, πώς σκοπεύετε να αντιμετωπίσετε ένα τόσο σοβαρό ζήτημα, που πλήττει βάναυσα την εκπαιδευτική διαδικασία και την ποιότητα της παρεχόμενης εκπαίδευσης, και αν θα καταρτήσετε αυτήν την προβληματική ρύθμιση για το άσυλο.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία συνάδελφο.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κάνετε βάναυση παρέμβαση ακόμη και στη δική σας λογική, διότι η ανεξέλεγκτη βία και ανομία στα τριτοβάθμια ιδρύματα δεν υφίσταται. Θα σας παρακαλούσα εσάς και τον πρόεδρό σας να κάνετε μία βόλτα στα ιδρύματα, να μην σταματάει ο κ. Μητσοτάκης μόνο μπροστά στο Οικονομικό Πανεπιστήμιο, στο οποίο υπάρχουν πολύ σοβαρά προβλήματα παραβατικότητας. Τα εκπαιδευτικά μας ιδρύματα δεν είναι κάτω από την κυριαρχία της βίας και της ανομίας. Να το σταματήσουμε αυτό, γιατί, επιμένω, αδικείτε τον εαυτό σας.

Δεύτερον, όντως επαναφέραμε μία διάταξη για το άσυλο. Όπως έχω επανειλημμένα πει, η λειτουργία των πανεπιστημίων βασίζεται εν πολλοίς και σε μία κουλτούρα η οποία είναι και ιστορικά διαμορφωμένη. Υπάρχουν παραδόσεις.

Ένα πράγμα που κάνετε κι εσείς και διάφοροι οι οποίοι δραματοποιούν την κατάσταση -μία πραγματική κατάσταση, στην οποία θα αναφερθώ στη συνέχεια-, είναι ότι δεν μας λέτε τι ακριβώς έγινε τα τελευταία επτά χρόνια, όταν δεν υπήρχε αυτή η διάταξη. Δεν υπήρχε αυτή η διάταξη. Υπήρχε από το κόμμα σας καμμία πρόταση για φαινόμενα πολύ χειρότερα και περισσότερα ποσοτικά από ό,τι έχουν εμφανιστεί στη συνέχεια; Υπήρχε καμμία πρόταση; Υπήρχε καμμία πρόταση από τους πρυτάνεις; Καμμία απολύτως.

Πιστεύουμε ότι ένα πραγματικό πρόβλημα -και θα σας πω πώς αντιμετωπίζεται-, είναι ένα πάρα πολύ βολικό άλλοθι για την παράταξη σας, για να μην βλέπετε τα θετικά που γίνονται. Και να σας πω κάτι; Οι διαδικασίες, τις οποίες προβλέπει ο νόμος, δεν λένε ότι αν κάνεις κάτι αξιόποινο, δεν τιμωρείσαι. Το αξιόποινο τιμωρείται. Τελεία. Δεν υπάρχει άσυλο για το αξιόποινο.

Μου είπατε τώρα ότι υπήρχε μία επίθεση σε ένα αμφιθέατρο ενός φοιτητή, απέναντι σε έναν άλλον φοιτητή. Τι να κάνουμε; Να βάλουμε αστυνόμους να παρακολουθούν κι αυτοί τα μαθήματα, με το μάτι τους γυρισμένο πίσω στο αμφιθέατρο, μήπως και κουνηθεί κανένας; Δεν είναι στη δική μας λογική αυτό.

Να ξεκαθαρίσουμε το εξής: Για πρώτη φορά, η δική μας Κυβέρνηση αναγνωρίζει το πρόβλημα και έχει συστήσει μια τόσο σημαντική ομάδα εργασίας. Είναι επικεφαλής ο κ. Παρασκευόπουλος, καθηγητής της Νομικής του Πανεπιστημίου Θεσσαλονίκης, πρώην Υπουργός Παιδείας, ο κ. Βαρδαρός, ο οποίος είναι Αναπληρωτής Γενικός Γραμματέας του Υπουργείου Υγείας, η κ. Βιδάλη, καθηγήτρια Εγκληματολογίας και Αντεγκληματικής Πολιτικής, η κ. Καρύμπαλη, καθηγήτρια Νομικής στη Θεσσαλονίκης, ο κ. Μπένος, καθηγητής της Ιατρικής, η κ. Παπαδή Κλινική Ψυχολόγος, ο κ. Πουλόπουλος, καθηγητής Κοινωνικής Εργασίας, ο κ. Τζαβέλλας Αντεισαγγελέας Εφετών και η κ. Τζήκα, Αστυνόμος από το Υπουργείο Προστασίας του Πολίτη. Και βεβαίως ο εκάστοτε πρόεδρος της συνόδου των πρυτάνεων.

Εμείς αναγνωρίσαμε κάτι που πολλές φορές με μέμφεστε ή θεωρείτε ότι εν πάση περιπτώσει είναι ένα πράγμα που το λέω πολύ συχνά. Δεν θέλετε να αναγνωρίσετε τη συνθετότητα του προβλήματος. Αυτό σας μπλοκάρει. Νομίζετε ότι η κοινωνία είναι κάτι μαυρόασπρο. Δεν είναι λοιπόν μαυρόασπρο.

Εμείς, λοιπόν, φτιάξαμε μία τέτοια ομάδα εργασίας, για να επεξεργαστεί τις άπειρες πλευρές αυτού του προβλήματος. Και γνωρίζετε, ελπίζω, διαβάζοντας τα δημόσια δελτία Τύπου, ότι η τελευταία συνεδρίαση της Επιτροπής ήταν μετά από μια εισήγηση της κ. Βιδάλη, καθηγήτριας Εγκληματολογίας και Αντεγκληματικής Πολιτικής, όπως και του κ. Πουλόπουλου και της κ. Παπαδή. Συμμετείχαν σε αυτήν και ο κ. Καμίνης, ο Δήμαρχος της Αθήνας, και Πρυτάνεις. Έγινε, για πρώτη φορά νομίζουμε, μία πάρα πολύ σοβαρή συζήτηση γι’ αυτά τα ζητήματα.

Όλοι μαζί θα πρέπει να δεχθούμε ότι σε ορισμένα μέρη -και σας προκαλώ να μου πείτε το σύνολο πανεπιστημίων, διότι τα παρουσιάζετε σαν να είναι σε όλα τα πανεπιστήμια και τα ΤΕΙ- υπάρχει, κατά τη γνώμη μου, και σοβαρό πρόβλημα παραβατικότητας. Αυτό το πρόβλημα πρέπει να αντιμετωπιστεί. Η αντιμετώπισή του δεν είναι η αστυνομοκρατία των πανεπιστημίων, αλλά είναι η κατανόηση του χαρακτήρα των προβλημάτων, γιατί δεν είναι ένα το είδος της παραβατικότητας, και με βάση αυτό να δούμε τι μέτρα μπορούν να παρθούν, ώστε μακροπρόθεσμα να εξασφαλιστεί η έλλειψη αυτής της παραβατικότητας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρία συνάδελφε, έχετε τον λόγο για τρία λεπτά.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κύριε Υπουργέ, θα θίξω ένα ένα τα σημεία που αναφέρατε. Είπατε ότι δεν υφίσταται βία και ανομία στα πανεπιστήμια.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είπα αυτό πάντως.

**ΝΙΚΗ ΚΕΡΑΜΕΩΣ:** Θα το δούμε στα Πρακτικά.

Για να πάρω ένα πρόσφατο παράδειγμα, θα σας υπενθυμίσω την κραυγαλέα δήλωση ενενήντα τριών καθηγητών της Νομικής Αθηνών -ήτοι σχεδόν του συνόλου των καθηγητών της Νομικής Αθηνών, με εξαίρεση κάποιους που είναι σε αναστολή και κάποιους ελάχιστους που δεν υπέγραψαν- δηλαδή την συντριπτική πλειοψηφία της Νομικής Αθηνών, η οποία σας λέει ότι η κατάσταση έχει ξεφύγει από κάθε έλεγχο, για να πάρουμε ένα τελευταίο παράδειγμα. Εσείς μας λέτε ότι δεν υπάρχει τέτοιο θέμα, ότι εμείς το έχουμε επινοήσει ούτε λίγο ούτε πολύ και ότι υπάρχει μόνο σε μεμονωμένα ιδρύματα.

Δεύτερον, είπατε: «Δεν μας έχει κάνει κανείς πρόταση. Οι πρυτάνεις να μας κάνουν πρόταση». Είστε Κυβέρνηση. Εσείς νομοθετείτε. Εσείς έχετε την πρωτοβουλία της νομοθετικής εξουσίας. Εσείς συνεπώς οφείλετε επιτέλους να αναλάβετε το μερίδιο της ευθύνης σας. Εγώ να συμφωνήσω ότι και οι πρυτάνεις έχουν ένα μερίδιο ευθύνης, ασφαλώς, αλλά οι πρυτάνεις έχουν πει τι θέλουν.

Να σας διαβάσω μια πρόσφατη δήλωση του κ. Μήτκα, προεδρεύοντα της συνόδου πρυτάνεων, ο οποίος είπε ότι έχουμε ζητήσει και ζητάμε ακόμα να παραμείνει ο νόμος που όριζε ότι σε θέματα παραβατικότητας πρέπει να ισχύει και σε πανεπιστημιακό χώρο ό,τι ισχύει στους υπόλοιπους χώρους της κοινωνίας μας, δηλαδή οι αστυνομικές αρχές να επεμβαίνουν όταν διαπράττονται αδικήματα.

Κύριε Υπουργέ, να σας θυμίσω ότι κατά καιρούς έχετε πάρει διάφορες θέσεις. Έχετε πει ότι σας φταίνε οι πρυτάνεις και δεν σας κάνουν προτάσεις ή ότι φταίει το ρωμαλέο φοιτητικό κίνημα. Να σας το θυμίσω και αυτό.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι ότι φταίει.

**ΝΙΚΗ ΚΕΡΑΜΕΩΣ:** Θα με διορθώσετε εν συνεχεία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το λέω για να σας προστατεύσω.

**ΝΙΚΗ ΚΕΡΑΜΕΩΣ:** Δεν χρήζω προστασίας, κύριε Υπουργέ.

Αλίμονο, λοιπόν, για τις οικογένειες που μοχθούν και εμπιστεύονται τα παιδιά τους στο ελληνικό εκπαιδευτικό σύστημα, να τους λέμε ότι τα παιδιά αυτά είναι υπεύθυνα για να εντοπίσουν το έγκλημα, την παραβατικότητα, το παραεμπόριο, τα ναρκωτικά.

Κύριε Υπουργέ, δεν φταίνε οι πρυτάνεις, δεν φταίνε οι φοιτητές. Φταίει πρωτίστως η πολιτεία. Και όταν λέω η πολιτεία, δεν εννοώ μόνο την ηγεσία του Υπουργείου Παιδείας, αλλά και την ηγεσία του Υπουργείου Προστασίας του Πολίτη. Πρέπει να αναλάβουν δράση.

Και επιτρέψτε μου, κύριε Υπουργέ, δεν είναι λύση και δεν είναι αποδεκτή λύση να λέτε: «Έχουμε συστήσει άλλη μια επιτροπή». Κύριε Υπουργέ, η κοινωνία σας παρακολουθεί. Δεν περιμένει από εσάς, στην ηγεσία του Υπουργείου Παιδείας, να συστήσετε άλλη μια επιτροπή και δη με επικεφαλής των καθόλα σεβαστό καθηγητής της Νομικής κ. Παρασκευόπουλο, ο οποίος, όμως, δεν ήταν Υπουργός Παιδείας, όπως κατά λάθος είπατε, αλλά Υπουργός Δικαιοσύνης. Ως Υπουργός Δικαιοσύνης αποφυλάκισε πάνω από δύο χιλιάδες ανθρώπους οι οποίοι είχαν καταδικαστεί για κακουργήματα. Αυτός ο άνθρωπος προΐσταται μιας επιτροπής η οποία καλείται να αποφασίσει για το πώς θα αντιμετωπιστεί το ζήτημα της βίας και της ανομίας στα πανεπιστήμιά μας.

Και επειδή αναρωτηθήκατε τι προτείνει η Νέα Δημοκρατία, κύριε Υπουργέ, η Νέα Δημοκρατία είναι ξεκάθαρη σε αυτό το ζήτημα. Το λέει και το διαμηνύει σε όλους τους τόνους. Τι λέμε; Αυτεπάγγελτη επέμβαση των αρχών για όλες τις αξιόποινες πράξεις που λαμβάνουν χώρα στο πανεπιστήμιο. Γιατί, κύριε Υπουργέ, άσυλο σημαίνει ελευθερία στη διδασκαλία, ελευθερία στην έρευνα. Σημαίνει να μπορώ εγώ ως καθηγητής, ως φοιτητής, να μιλάω ελεύθερα, χωρίς να έχω δεύτερες σκέψεις για το τι συνέπειες μπορεί να υποστώ εάν πω αυτά που πραγματικά πιστεύω.

Δυστυχώς, όμως, το άσυλο και δη μετά τη δική σας μεταρρύθμιση –εάν μπορεί να την πει κανείς μεταρρύθμιση το 2017- έχει μετουσιωθεί σε ένα άλλοθι για πλήθος παραβατικών συμπεριφορών εντός των ιδρυμάτων.

Θα κάνω μια τελευταία αναφορά, -και κλείνω- επειδή αναφερθήκατε σε μια ανάρτηση του κ. Μητσοτάκη. Δεν την προσέξατε καλά. Μάλιστα όταν είχατε απαντήσει σε εκείνη την ανάρτηση, κάνατε και ένα λάθος. Δεν ξέρω εάν ήταν εσκεμμένο ή όχι. Είπατε για τα πεζοδρόμια. Ο κ. Μητσοτάκης μίλησε και για το εσωτερικό των ιδρυμάτων. Προφανώς τα πεζοδρόμια δεν εντάσσονται στο ακαδημαϊκό άσυλο. Το εσωτερικό, όμως, εντάσσεται. Και συγκεκριμένα στην Πατησίων που αναφερθήκατε, τι γίνεται; Συστηματικά όλοι αυτοί οι οποίοι κάνουν παραεμπόριο μπαίνουν μέσα στον χώρο του ιδρύματος προκειμένου να αποφύγουν τη σύλληψη.

Εάν αυτό για εσάς είναι φυσιολογική κατάσταση, τότε σηκώνω τα χέρια ψηλά.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Κεραμέως.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είπα ότι δεν υφίσταται βία και ανομία. Εγώ διάβασα τον τίτλο της ερώτησής σας. Λέτε: «ανεξέλεγκτη η βία και η ανομία στα τριτοβάθμια ιδρύματα». Εννοείτε προφανώς στα ιδρύματα τριτοβάθμιας εκπαίδευσης. Ανεξέλεγκτη βία και ανομία; Πραγματικά το πιστεύετε;

**ΝΙΚΗ ΚΕΡΑΜΕΩΣ:** Βεβαίως.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αν το πιστεύετε, έχετε μεγάλο πρόβλημα.

Γι’ αυτό σας λέω, πηγαίνετε παρέα με τον κ. Μητσοτάκη μια βόλτα στα πανεπιστήμια. Σας προκαλώ να το κάνετε αυτό και να μου πείτε.

**ΝΙΚΗ ΚΕΡΑΜΕΩΣ:** Πάμε, κύριε Υπουργέ, πάμε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν πάτε. Δεν πάτε! Δεν πάτε, γιατί δεν ξέρετε την πραγματικότητα των πανεπιστημίων.

**ΝΙΚΗ ΚΕΡΑΜΕΩΣ:** Οι καθηγητές της Νομικής έχουν όλοι λάθος;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα έρθω και σε αυτό.

Η πραγματικότητα των πανεπιστημίων δεν είναι η ανεξέλεγκτη βία και η ανομία. Είναι η πραγματικότητα που η Νέα Δημοκρατία θέλει να επιβάλει στα πανεπιστήμια, γιατί θα την βολέψει να πει ότι οι μεταρρυθμίσεις που κάνουμε έχουν προκαλέσει αυτή την κατάσταση.

Δεύτερον, ξέρετε τι κατήγγειλαν ενενήντα τρεις καθηγητές της Νομικής; Κατήγγειλαν την κατάσταση που είναι εκτός του πανεπιστημιακού ασύλου.

**ΝΙΚΗ ΚΕΡΑΜΕΩΣ:** Και εντός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αφήστε με να τελειώσω.

Κατήγγειλαν την κατάσταση που είναι εκτός του πανεπιστημιακού ασύλου και η οποία είναι στο προαύλιο του Πνευματικού Κέντρου του Δήμου Αθηναίων.

**ΝΙΚΗ ΚΕΡΑΜΕΩΣ:** Κάνετε λάθος.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας παρακαλώ να το διαβάσετε ξανά και να μην δημιουργείτε τέτοιες εντυπώσεις. Ξέρετε ότι προσπαθώ να είμαι πολύ ήπιος, αλλά όχι όταν λέγονται τέτοιου είδους χονδροειδέστατα ψέματα.

**ΝΙΚΗ ΚΕΡΑΜΕΩΣ:** …(δεν ακούστηκε)

**ΠΡΟΕΔΡΕΥΩΝ (Μάριος Γεωργιάδης):** Κυριά Κεραμέως, δεν ακούγεστε. Απλά ακούγετε μια φωνή.

Οι καθηγητές της Νομικής ανέφεραν ένα φαινόμενο που, πράγματι, είναι απαράδεκτο και είναι απαράδεκτο σε αυτόν τον χώρο. Έχουν κάθε δικαίωμα να το καταγγείλουν, αλλά να λέμε ότι κατήγγειλαν αυτό.

Το επόμενο θέμα: Αν εμείς έχουμε την πρωτοβουλία ή όχι. Προφανώς κι έχουμε εμείς την πρωτοβουλία και γι’ αυτό θέλουμε να το μελετήσουμε το θέμα. Εσείς, φαίνεται, έχετε έτοιμες απαντήσεις και στις έτοιμες απαντήσεις λέτε «αυτεπάγγελτα να παρεμβαίνει η αστυνομία». Σωστά; Μπορείτε να μου πείτε ποιος θα έχει την απόφαση ότι είναι αυτό αυτεπάγγελτο και θα παρεμβαίνει; Ποιος; Ο πρύτανης θα τους φωνάζει; Κάποιος τυχαίος πολίτης που περνάει από κει; Κάποιος φοιτητής ή κάποιος αστυνόμος κοιτάζοντας μέσα από τα κάγκελα θα πει «α, κάτι γίνεται και αυτό είναι αυτεπάγγελτο»;

Σε ένα κράτος δικαίου δεν γίνονται αυτά τα πράγματα. Πάρτε το είδηση. Υπάρχει πρόβλημα σε ορισμένα ιδρύματα, αλλά η απάντηση η δική σας, που το έχετε πρώτο θέμα και υποτίθεται το έχετε συζητήσει μεταξύ σας και το έχετε σκεφτεί τόσο πολύ, είναι αυτεπάγγελτα να μπαίνει η αστυνομία. Και σας ρωτάω πάρα πολύ απλά: Ποιος αποφασίζει ότι είναι αυτεπάγγελτο;

Τώρα, τι είπε ο κ. Μήτκας; Ο κ. Μήτκας λέει να παραμείνει ο παλιός νόμος. Σωστά; Μόνο που στη διάρκεια του παλιού νόμου έγιναν χειρότερα απ’ ό,τι γίνονται σήμερα.

**ΝΙΚΗ ΚΕΡΑΜΕΩΣ:** Ποιος το λέει αυτό;

**ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εγώ το λέω. Διότι το μελετήσαμε το θέμα και το ξέρετε κι εσείς. Το θέμα είναι για εσάς να μην υπάρχει οποιαδήποτε αναφορά στο άσυλο. Και αυτό δεν πρόκειται να γίνει, γιατί η ελευθερία στα ελληνικά πανεπιστήμια, η οποία κατακτήθηκε με τόσους κόπους, πολλές φορές παραβιάζεται βάναυσα, αυτή πρέπει να έχει αναφορά και στο άσυλο.

Και τώρα κοιτάξτε, υπάρχουν δύο πράγματα που καλό είναι να έχουμε και μία αίσθηση όταν τα λέμε: Εγώ αναφέρθηκα στο ρωμαλέο φοιτητικό κίνημα με την έννοια -και το ξέρετε ότι αυτή είναι η έννοια, δεν υπάρχει άλλη- ότι αν υπάρχει ένα ζωντανό φοιτητικό κίνημα μέσα στα πανεπιστήμια, θα ελαχιστοποιηθούν αυτά τα φαινόμενα. Αυτό μας δείχνουν όλα τα μέρη του κόσμου. Αυτό δείχνει, δε, και στη χώρα μας το τι έγινε, όταν το φοιτητικό κίνημα ήταν σε μια άλλη φάση. Άρα, δεν μπορεί αυτοί που ζουν στα πανεπιστήμια, δηλαδή οι διδάσκοντες, οι φοιτητές κ.λπ., να μην είναι μέρος της λύσης. Αυτό.

Και σχετικά με τον κ. Παρασκευόπουλο: Θα σας παρακαλούσα να ανασκευάσετε αυτά για τα οποία τον κατηγορείτε. Ο κ. Παρασκευόπουλος ήταν ένας από τους κορυφαίους καθηγητές της Νομικής στο Πανεπιστήμιο Θεσσαλονίκης, τώρα είναι ομότιμος καθηγητής, ήταν ένας λαμπρός Υπουργός Δικαιοσύνης που χάραξε κάτι που το συνεχίζει και η σημερινή ηγεσία του Υπουργείου Δικαιοσύνης, δηλαδή μια ανθρώπινη συμπεριφορά σε όλο αυτόν τον κόσμο και θέλει πολύ μεγάλη προσοχή όταν κάνουμε δημόσια τέτοιες δηλώσεις για το έργο ενός αξιολογότατου συναδέλφου.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Πριν προχωρήσουμε στην τελευταία ερώτηση για σήμερα, να διαβάσω και τα τελευταία κωλύματα που αφορούν την Υπουργό Οικονομικών, κ. Αικατερίνη Παπανάτσιου, λόγω του ότι θα βρίσκεται στο Περιφερειακό Αναπτυξιακό Συνέδριο στη Ρόδο. Δεν θα συζητηθούν, λοιπόν, οι εξής τρεις ερωτήσεις:

Η έκτη με αριθμό 1460/2-4-2018 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με τα προβλήματα 4 εκατομμυρίων δανειοληπτών.

Η έβδομη με αριθμό 1461/2-4-2018 επίκαιρη ερώτηση πρώτου κύκλου του ομιλούντος Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων προς τον Υπουργό Οικονομικών,με θέμα: «Ρύθμιση ληξιπρόθεσμων οφειλών μισθωτών και συνταξιούχων προς την εφορία έως 120 δόσεις».

Τέλος, δεν θα συζητηθεί η πρώτη με αριθμό 1480/11-4-2018 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Οικονομικών, με θέμα: «Φορολογικές ελαφρύνσεις (tax rebate) για ξένες κινηματογραφικές παραγωγές στην Ελλάδα».

Για όλα τα παραπάνω κωλύματα υπάρχει και σχετική επιστολή από τη Γενική Γραμματεία της Κυβερνήσεως.

Περνάμε τώρα στην τελευταία επίκαιρη ερώτηση για την αποψινή συνεδρίαση. Είναι η πέμπτη επίκαιρη ερώτηση πρώτου κύκλου, με αριθμό 1483/11-4-2018, του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Παιδείας, Έρευνας και Θρησκευμάτων, με θέμα: «Αδυναμία καταβολής μισθοδοσίας του έκτακτου έκπαιδευτικού προσωπικού καθώς και προμηθευτών του ΤΕΙ Κρήτης εξαιτίας της μη έγκρισης της 2ης τροποποίησης του προϋπολογισμού του ΤΕΙ Κρήτης».

Ορίστε, κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η απληρωσιά των ωρομίσθιων εκπαιδευτικών των ΤΕΙ δεν περιορίζεται μόνον στο ΤΕΙ της Κρήτης. Αφορά εκείνα ταΤΕΙ της χώρας που έχουν εκτάκτους. Στην Αττική, για παράδειγμα, το πρόβλημα είναι πολύ πιο οξυμένο.

Για την Κρήτη οι ωρομίσθιοι του ΤΕΙ δεν έχουν πληρωθεί από τον Ιανουάριο του 2018 και τους προηγούμενους μήνες που πληρώθηκαν έγινε χωρίς να έχει προηγηθεί τροποποίηση του προϋπολογισμού από το Υπουργείο.

Η διοίκηση του ΤΕΙ έχει αιτηθεί από τις 5-2-2018 την τροποποίηση του προϋπολογισμού για την εξόφληση των συγκεκριμένων οφειλών και η τροποποίηση δεν έχει ακόμα εγκριθεί. Στη δε Αττική από τότε που υπογράφηκε η σύμβαση, 29 Νοέμβρη του 2017 -σημειώστε το-, έως και σήμερα που μιλάμε, δεν έχουν δει δεκάρα τσακιστή. Για πρώτη φορά οι έκτακτοι πιάνουν δουλειά δύο μήνες...

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Από πότε είπατε; Με συγχωρείτε που σας διακόπτω.

**ΕΜΜΑΝΟΥΗΛ ΣΥΝΤΥΧΑΚΗΣ:** Από την ημέρα που υπογράφηκε η σύμβαση, 21 Νοέμβρη 2017, έως και σήμερα που μιλάμε, δεν έχουν δει δεκάρα τσακιστή.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Στην Αθήνα;

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι, στην Αθήνα.

Για πρώτη φορά οι έκτακτοι πιάνουν δουλειά δύο μήνες αφότου ξεκίνησε η ακαδημαϊκή χρονιά. Σημαίνει ότι για ένα δίμηνο δεν γίνονταν μαθήματα, παρά μόνο εκείνα των μονίμων. Με πρόσχημα τις καθυστερήσεις του Πληροφοριακού Συστήματος ΕΡΓΑΝΗ γίνονται ετεροχρονισμένες συμβάσεις, ελαχιστοποιώντας τον χρόνο ισχύος των συμβάσεων, ενώ χάνουν οι εργαζόμενοι μέρος από τον μισθό τους.

Η ουσία είναι, όμως, ότι τελειώνει ο Απρίλιος, τα Χριστούγεννα πέρασαν, πέρασε και το Πάσχα και δεν πήραν ούτε σεντς. Αναρωτηθήκατε αν έκαναν Χριστούγεννα και Πάσχα αυτοί οι εργαζόμενοι και πώς έκαναν; Και παρ’ όλα αυτά δεν υπάρχει καμμιά επίσημη ενημέρωση από πλευρά Υπουργείου Παιδείας για το πότε θα δοθεί η συγκεκριμένη έγκριση για τα δεδουλευμένα, αφήνοντας τους εργαζόμενους στο άγνωστο με ό,τι αυτό συνεπάγεται για τον οικογενειακό και ατομικό προγραμματισμό και συνολικά για τις ανάγκες τους.

Εκτός από την απληρωσιά των εκτάκτων, κύριε Υπουργέ, υπάρχουν καθυστερήσεις εξόφλησης του ΤΕΙ Κρήτης, και υποθέτω και των άλλων ΤΕΙ, προς τους προμηθευτές, κάποιοι εκ των οποίων έχουν αναλάβει σημαντικές λειτουργίες των ιδρυμάτων, όπως είναι: ρεύμα, νερό, καθαριότητα, φύλαξη, ενοικίαση δωματίων σε ξενοδοχεία για άπορους φοιτητές και άλλες υποχρεώσεις. Τα παραπάνω έρχονται ως αποτέλεσμα, κατά την άποψή μας, της ραγδαίας υποχρηματοδότησης των ΤΕΙ τα τελευταία χρόνια και συνολικά της ανώτατης εκπαίδευσης.

Ο προϋπολογισμός του 2011 ήταν στα 23,5% εκατομμύρια και το 2017 κάτι λιγότερο από τα 5 εκατομμύρια. Μέσα σε έξι χρόνια δηλαδή, η μείωση είναι της τάξης του 80% περίπου. Αν συμπεριλάβουμε στα παραπάνω ποσά και τα ιδία έσοδα των ΤΕΙ, τότε είναι πολύ χαμηλότερη η χρηματοδότηση.

Με βάση, λοιπόν, τα παραπάνω σας ρωτάμε, κύριε Υπουργέ, τι μέτρα θα λάβει άμεσα η Κυβέρνηση, ώστε να εγκριθεί άμεσα η τροποποίηση του προϋπολογισμού των ΤΕΙ, προκειμένου να πληρωθούν άμεσα τα δεδουλευμένα τους -οι ωρομίσθιοι εκπαιδευτικοί- καθώς επίσης, να μπορέσουν τα ιδρύματα να εξυπηρετήσουν και άλλες βασικές ανάγκες για τη λειτουργία τους, πληρωμές εργαζομένων και προμηθευτών; Δεύτερον, να εξασφαλίσουν επαρκή κρατική χρηματοδότηση για τις ανάγκες των ΑΕΙ και των ΤΕΙ, ώστε να μπορούν να λειτουργήσουν απρόσκοπτα, παρέχοντας υψηλού επιπέδου δημόσια και δωρεάν ανώτατη εκπαίδευση και έρευνα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Συντυχάκη, άλλη ερώτηση στείλατε γραπτά, άλλη ερώτηση μου κάνετε προφορικά. Δεν έχω τίποτα στην ερώτησή σας σχετικά με το τι γίνεται στην Αθήνα με τις καθυστερήσεις από τον Νοέμβριο κ.λπ..

Πρώτον, σε σχέση με το ΤΕΙ Κρήτης, υπογράφηκε την Παρασκευή η δεύτερη τροποποίηση του προϋπολογισμού. Άρα, δεν τίθεται κανένα θέμα. Να ξέρετε ότι στο δημόσιο λογιστικό υπάρχει αυτή η δυσκολία έγκρισης και επανέγκρισης τροποποιήσεων του προϋπολογισμού, διότι από πολλά ιδρύματα δεν γίνεται ένας προϋπολογισμός σύμφωνα με τις πλήρεις ανάγκες τους και υπάρχει αυτή η διαδικασία, χρόνια τώρα, που συνεχίζεται. Το Υπουργείο κάνει ό,τι μπορεί και νομίζουμε ότι και τα ιδρύματα δέχονται μία κατάσταση, στην οποία συνεργαζόμαστε άψογα με αυτά.

Το δεύτερο είναι αυτό που αναφέρατε. Αν έγιναν όντως οι συμβάσεις 29 Νοεμβρίου 2017 και δεν έχουν πληρωθεί, είναι κάτι το απαράδεκτο. Θα το μελετήσω και θα σας πω. Έχω, όμως, την αίσθηση ότι υπάρχουν ωρομίσθιοι, που πληρώνονται με κρατικά κονδύλια και υπάρχουν και ωρομίσθιοι, που πληρώνονται με ίδια έσοδα των ιδρυμάτων.

Στο ΤΕΙ Αθηνών υπήρξε η εξής δυσκολία: Ζήτησαν έναν αριθμό εκτάκτων, που όμως ήταν πάνω από το διπλάσιο, που ζητούσαν κάθε χρόνο. Ενώ κάθε χρόνο έπαιρναν αυτόν τον αριθμό, τους μισούς τους πλήρωνε η πολιτεία, τους άλλους μισούς τους πλήρωναν οι ίδιοι. Αυτό φέτος, δεν θέλησαν να το κάνουν και στη συνέχεια θέλησαν να το κάνουν. Είμαι σίγουρος ότι από εκεί προκύπτει αυτό που λέτε.

Πάντως, αν δεν έχουν πληρωθεί, ανεξάρτητα αν είναι από το κράτος ή αν είναι από το ΤΕΙ, είναι απαράδεκτο οι άνθρωποι αυτοί, μετά τη σύμβαση να μην έχουν πληρωθεί.

Ως προς τους προϋπολογισμούς, πράγματι στη διάρκεια της κρίσης υπήρξε αυτή η τραγική -θα έλεγα- μείωση των προϋπολογισμών των ανωτάτων εκπαιδευτικών μας ιδρυμάτων. Το γνωρίζετε ότι φέτος, για πρώτη φορά, υπάρχει μια αύξηση 45% για όλα τα ιδρύματα τριτοβάθμιας εκπαίδευσης, και για τα πανεπιστήμια και για τα ΤΕΙ. Ήδη, ένα μεγάλο ποσό έχει καταβληθεί στα ιδρύματα αυτά από τον Σεπτέμβριο και μέχρι το τέλος της ακαδημαϊκής χρονιάς η αύξηση του προϋπολογισμού θα είναι 45%.

Νομίζουμε ότι είναι κάτι, που δείχνει πως αρχίζουμε και μπαίνουμε σε μια νέα περίοδο στον τόπο μας. Τα ιδρύματα αυτά, προφανώς και η υπόλοιπη εκπαιδευτική κοινότητα, δικαιούνται αυτά τα χρήματα, γιατί είναι πραγματικά, σε πολύ δύσκολη κατάσταση κι ελπίζουμε αυτός ο ρυθμός, με τον οποίο θα αυξάνεται η χρηματοδότηση των ιδρυμάτων μας, να μπορέσει να συντηρηθεί και για τις υπόλοιπες χρονιές.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει ο κ. Συντυχάκης για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, η ουσία της ερώτησης δεν άλλαξε. Το θέμα ήταν η καθυστέρηση στην καταβολή μισθοδοσίας των εκτάκτων εκπαιδευτικών στα ΤΕΙ. Η προσθήκη που έγινε, είναι ότι εκτός από τους εκτάκτους του ΤΕΙ Κρήτης, σάς ανέφερα και το παράδειγμα της Αθήνας, της Αττικής, και μάλιστα, πολύ πιο οξυμμένο.

Άρα, δεν αλλάζει σε κάτι. Είναι ένα ενιαίο πρόβλημα και ως τέτοιο, τουλάχιστον εμείς, το αντιμετωπίζουμε, προσπαθώντας να το αναδείξουμε και στη Βουλή και μέσα στο μαζικό λαϊκό κίνημα. Άρα, δεν αλλάζει σε κάτι. Είναι άλλο το αν εσείς δεν το γνωρίζετε, δεν έχετε πληροφορηθεί για το ζήτημα της Αττικής.

Θα ήθελα, όμως, να σας πω το εξής: επίσης, δεν δικαιολογείται αυτή η καθυστέρηση της τροποποίησης. Είπατε ότι υπεγράφη την προηγούμενη Παρασκευή. Όταν κατατέθηκε, βέβαια, η ερώτηση δεν υπήρχε καμμία σκέψη για τροποποίηση του προϋπολογισμού -τουλάχιστον αυτά μας έχουν πει από το ΤΕΙ της Κρήτης- και φυσικά, η κατάθεση της συγκεκριμένης επίκαιρης ερώτησης από την πλευρά μας συνέβαλε, έτσι ώστε να επιταχυνθεί η διαδικασία της τροποποίησης. Τώρα, το πότε πρακτικά θα βάλουν στην τσέπη τους οι εργαζόμενοι τα δεδουλευμένα, είναι ένα ζήτημα και παρακαλούμε να επιταχυνθεί αυτή η διαδικασία.

Θα ήθελα να σας πω και το εξής: Οι ωρομίσθιοι καλύπτουν πάγιες και διαρκείς εκπαιδευτικές ανάγκες και χωρίς αυτούς, γνωρίζετε πάρα πολύ καλά ότι είναι αδύνατον να βγει το εκπαιδευτικό έργο, που προκύπτει από το πρόγραμμα των σπουδών του ΤΕΙ.

Για να δείτε τι παρενέργειες έχει το θέμα αυτό που λέμε, της τροποποίησης του προϋπολογισμού, των δεδουλευμένων και της απληρωσιάς, υπογράφουν συμβάσεις δύο φορές τον χρόνο: μία στην αρχή του χειμερινού εξαμήνου και τη δεύτερη που αφορά το εαρινό εξάμηνο. Στο Πανεπιστήμιο Αττικής, βέβαια, δεν έχουν ανανεωθεί οι συμβάσεις για το εαρινό εξάμηνο. Σας το θέτουμε αυτό υπ’ όψιν. Δηλαδή και δεν έχουν πληρωθεί τα δεδουλευμένα του χειμερινού εξαμήνου και δεν έχουν ανανεωθεί οι συμβάσεις τους για το εαρινό.

Εκτός, όμως, όλων των άλλων, αυτοί οι εργαζόμενοι δεν πληρώνονται ούτε για τις ημέρες Χριστουγέννων και Πάσχα ούτε έχουν δικαιώματα επιδομάτων, παρ’ όλο που πρόκειται για ενεργή σύμβαση με το ΤΕΙ. Όπως επίσης, δεν έχουν το δικαίωμα να μπουν στο ταμείο. Δηλαδή είναι εργαζόμενοι που δεν ανήκουν ούτε στον δημόσιο ούτε στον ιδιωτικό τομέα και στις περισσότερες περιπτώσεις ο μισθός τους διαφοροποιείται από το χειμερινό στο εαρινό εξάμηνο, διότι δεν παίρνουν τις ίδιες ώρες διδασκαλίας. Δηλαδή, για παράδειγμα, στο χειμερινό εξάμηνο μπορεί κάποιος να πάρει δεκαοχτώ ώρες, μέγιστο εβδομαδιαίο όριο και στο εαρινό να πάρει δώδεκα ώρες.

Για το ζήτημα των χρεών στους προμηθευτές, σας ανέφερα στην πρωτολογία. Θα σας φέρω το παράδειγμα με τα μισθωμένα δωμάτια για τους φοιτητές. Υπάρχει κίνδυνος να ξεσπιτωθούν, δηλαδή να βγουν από τα μισθώματα οι φοιτητές, εάν δεν πληρωθούν άμεσα οι προμηθευτές. Πρέπει να το δείτε πολύ σοβαρά αυτό το ζήτημα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σε ποιο μέρος είναι αυτό;

**ΕΜΜΑΝΟΥΗΛ ΣΥΝΤΥΧΑΚΗΣ:** Αναφέρομαι στην Κρήτη. Υποθέτω, όμως, εφόσον το πρόβλημα προκύπτει συνολικά για τα ΤΕΙ, που έχουν εκτάκτους και δεν έχουν πληρωθεί…

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Για τους φοιτητές εννοούσατε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι, για τους φοιτητές.

Λέω ότι, επειδή οι προμηθευτές πιθανόν να μην έχουν πληρωθεί, επειδή δεν έχει τροποποιηθεί ο προϋπολογισμός, το πρόβλημα να προκύπτει και σε άλλες περιοχές της χώρας.

Αναφέρθηκα, επίσης, για την κρατική χρηματοδότηση, αλλά να σας πω μόνο ότι η κρατική χρηματοδότηση για έκτακτο προσωπικό, από τα 6 εκατομμύρια περίπου του 2011, έφτασε στο μηδέν το 2017.

Και ειδικά για το ΤΕΙ της Κρήτης, μετά από αίτημα της διοίκησης, δόθηκε προσθετικά μία χρηματοδότηση 600.000 ευρώ, που μαζί με κάποια αποθεματικά, που είχε κάλυψαν κάποιες ανάγκες τώρα, στα πλαίσια του 2018. Και όπως γνωρίζετε, τα αποθεματικά των ιδρυμάτων είτε έχουν τελειώσει ή θα τελειώσουν κάποια στιγμή, με αποτέλεσμα να μην υπάρχει μελλοντικά η δυνατότητα για προσλήψεις εκτάκτου προσωπικού.

Επίσης, υπάρχουν σημαντικές καθυστερήσεις στις συμβάσεις, κάτι που δημιουργεί πάρα πολλά προβλήματα στην εκπαιδευτική διαδικασία. Διότι γνωρίζετε ότι η διδασκαλία μεγάλου μέρους μαθημάτων, κυρίως εργαστηριακών, δεν έχει ξεκινήσει ακόμα, αν και διανύουμε την έκτη εβδομάδα της διδασκαλίας.

Υπάρχουν, επίσης, ελλείψεις προσωπικού. Το γνωρίζετε πάρα πολύ καλά. Κι όλα αυτά φυσικά, λειτουργούν σε βάρος της ίδιας της εκπαιδευτικής διαδικασίας.

Περιπλέκεται, όμως, η κατάσταση και η ανησυχία των εκτάκτων, λέγοντας η Κυβέρνηση ότι θα μονιμοποιήσει τόσους όσους έχουν ανάγκη τα προγράμματα σπουδών. Ειπώθηκε αυτό από τον δικό σας σύμβουλο. Και αναμασιέται κάθε λίγο και λιγάκι αυτή η γνωστή «καραμέλα», ότι «αν μονιμοποιηθούν όλοι, αυτό είναι κάτι το αντισυνταγματικό, δεν θα το εγκρίνει το Ελεγκτικό Συνέδριο». Και είναι η ίδια «καραμέλα», που έχει χρησιμοποιήσει η Κυβέρνηση σε αντίστοιχους τομείς, όπως στους Οργανισμούς Τοπικής Αυτοδιοίκησης για τη μετατροπή των συμβάσεων σε αορίστου χρόνου.

Επανερχόμαστε στο συγκεκριμένο και να σας πούμε ότι πρέπει, κατά τη γνώμη μας, να πληρωθούν άμεσα τα δεδουλευμένα -μα, άμεσα-, χωρίς να υπάρχει κανένα γραφειοκρατικό εμπόδιο, καθώς επίσης και οι προμηθευτές.

Δεύτερον, πρέπει να αυξηθεί γενναία η κρατική χρηματοδότηση, με βάση τις πραγματικές ανάγκες, η κρατική χρηματοδότηση και στα ΑΕΙ και στα ΤΕΙ για τις λειτουργικές και εκπαιδευτικές ανάγκες.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, αν θέλετε ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Να προκηρυχθούν άμεσα νέες θέσεις μόνιμου εκπαιδευτικού προσωπικού, που να καλύπτουν τις ανάγκες των ιδρυμάτων.

Και τέλος, να εξασφαλιστούν συμβάσεις, έως ότου μονιμοποιηθούν οι εργαζόμενοι, με αξιοπρεπή αμοιβή και πλήρη ασφαλιστική κάλυψη, με τακτικές πληρωμές, με παράλληλη παροχή όλων των αναγκαίων υποδομών, χώρων, εξοπλισμού, αναλωσίμων, για διδασκαλία υψηλού επιπέδου.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Συντυχάκη.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Συντυχάκη, έχω την αίσθηση πως ό,τι και να πούμε, δεν παίζει κανέναν ρόλο. Κι ο ρόλος της Βουλής είναι να μπορέσουμε να έχουμε κάποια επιχειρήματα. Έχω την αίσθηση ότι τα τρία τέταρτα της δευτερολογίας σας θα μπορούσαν να είναι μέρος της οποιασδήποτε, σχεδόν, ερώτησης που έχει σχέση με τα πανεπιστήμια.

Μου λέτε ότι η απάντησή μου δεν προσέθεσε τίποτα. Πώς δεν προσέθεσε τίποτα; Νομίζετε ότι, λόγω της ερώτησής σας, υπογράψαμε τη δεύτερη τροποποίηση; Αυτό σημαίνει μία άγνοια για το πώς λειτουργεί το κράτος, κατ’αρχήν. Δεν είναι έτσι τα πράγματα. Πρέπει να περάσουμε ελέγχους, πρέπει να γίνεται μία συστηματική αναφορά σε όλες αυτές τις δαπάνες που γίνονται. Είναι σοβαρό πράγμα η τροποποίηση του προϋπολογισμού. Μάλιστα, το ίδιο το Ίδρυμα, με απάντηση που μας έστειλε, δεν φαίνεται να έχει κανένα πρόβλημα. Έχει, προφανώς, το κόμμα σας.

Δεύτερον, θα σας παρακαλούσα, όταν είναι να κάνετε ερωτήσεις, να τις κάνετε και γραπτά, ώστε να ερχόμαστε προετοιμασμένοι. Όταν δεν έχετε στην ερώτησή σας καμμία αναφορά στην Αθήνα, μην κατηγορείτε εμένα, ότι δεν ξέρω τι μου γίνεται. Σας είπα τι γίνεται και είμαι σχεδόν σίγουρος ότι είναι αυτό που είναι, αλλά θα το μελετήσω. Δεν υπάρχει, όμως, ούτε μία αναφορά στην ερώτησή σας για το καθεστώς της Αθήνας. Άρα, να ακολουθούμε λίγο και την κοινοβουλευτική διαδικασία.

Τώρα, θίξατε κι ένα άλλο πράγμα, με το οποίο συμφωνώ απολύτως μαζί σας, το καθεστώς των εκτάκτων. Υπάρχει πρόβλημα. Υπάρχει πρόβλημα, διότι θα πρέπει τα ιδρύματά μας να μην εξαρτώνται τόσο πολύ από το έργο, που προσφέρει το έκτακτο προσωπικό. Θα πρέπει δηλαδή, να προσπαθήσουμε, ώστε το προσωπικό αυτό να ενταχθεί με μία μονιμότερη σχέση εργασίας. Το ίδιο έχουμε και με τους αναπληρωτές εκπαιδευτικούς στην πρωτοβάθμια και δευτεροβάθμια εκπαίδευση. Έκτακτοι και αναπληρωτές θα υπάρχουν, προφανώς, πάντα. Το ποσοστό, όμως, πρέπει να είναι εξαιρετικά μικρό, τέτοιο ώστε όντως, να αναπληρώνουν τις έκτακτες καταστάσεις, που γίνονται στο μόνιμο προσωπικό.

Με αυτή τη λογική, λοιπόν, έχουμε ζητήσει από τη Διοικούσα Επιτροπή του Πανεπιστημίου Δυτικής Αττικής -αλλά το ίδιο θα γίνει και με όλες τις συγκλήτους των πανεπιστημίων, που θα συνεργαστούν με τα ΤΕΙ- να μας φέρουν συγκεκριμένες προτάσεις για το έκτακτο προσωπικό τους. Και μάλιστα, υπάρχει έκτακτο προσωπικό, που εργάζεται πάρα πολλά χρόνια και πολλές φορές, η ποιότητα πολλών τμημάτων εξαρτάται από την εξαιρετική δουλειά, που έχει κάνει αυτό το προσωπικό.

Θα λυθεί το θέμα. Θα δούμε πώς θα λυθεί, με διαφορετικό τρόπο ενδεχομένως σε κάποια ιδρύματα από κάποια άλλα. Περιμένουμε συγκεκριμένες προτάσεις από τις διοικήσεις των ίδιων των ιδρυμάτων, για να δούμε και μέσα στο δημοσιονομικό πλαίσιο τι θα καταφέρουμε να κάνουμε γι’ αυτό το προσωπικό.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 19.31΄ λύεται η συνεδρίαση για την προσεχή Τετάρτη 18 Απριλίου και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**